title: Kanadannäätä

text: Kanadannäätä lisääntyy kerran vuodessa keväällä. Se saa 1–5 poikasta. Tiineysaika on 352 vrk (mukaan lukien alkiokehityksen viivästymiseen kulunut aika). Vieroitus on 2–4 kuukauden ikäisenä; naaras sukukypsä 1 vuotiaana; koiras 2 vuotiaana. Elinikä tarhassa ja luonnossa pisimmillään noin 10 vuotta.


title: Kanadannäätä

text: Kanadannäätä elää vanhoissa metsissä ja suometsissä.


title: Kanadannäätä

text: Yhdysvaltojen pohjoiosat ja Kanada; myös etelämpänä vuoristoalueilla.


title: Kanadannäätä

text: Suurutta ei tiedetä, kenties kymmeniätuhansia. Rauhoitettu joissakin Yhdysvaltojen osavaltioissa.


title: Marika Salminen

text: Marika Salminen (s. 10. toukokuuta 1971) on entinen suomalainen yleisurheilija. Hän edusti Turun Weikkoja ja häntä valmensi Seppo Immonen.


title: Marika Salminen

text: Salminen putosi alkuerissä 19-vuotiaiden MM-kilpailujen 100 metrin aitajuoksussa Plovdivissa 1990. Stuttgartin 1993 MM- ja Helsingin 1994 EM-kilpailuissa hän karsiutui kolmiloikan loppukilpailusta. Hän edusti Suomea aikuisten maaotteluissa 1992–1994 voittaen Tukholman maaottelussa 1993 sekä pituushypyn että kolmiloikan.


title: Marika Salminen

text: Salminen saavutti Kalevan kisoissa kolmiloikassa kultaa 1993 ja 1994 sekä pronssia 1992. 100 metrin aitajuoksussa hän sai hopeaa 1992 sekä pronssia 1993 ja 1997. Pituudessa hän sai pronssia 1993. Sisäratojen SM-kilpailuissa hän sai kultaa 60 metrin aitajuoksussa, pituushypyssä ja kolmiloikassa 1993.


title: Anatol Hasso

text: Anatol Hasso (s. 3. heinäkuuta 1917) on entinen suomalainen jalkapalloilija.


title: Anatol Hasso

text: Laitahyökkääjänä pelannut Hasso edusti urallaan Viipurin Reipasta 1937–1939, Vaasan Palloseuraa 1940–1941 ja Helsingin Palloseuraa 1943–1955. Hän voitti VPS:ssa hopeaa 1941 sekä HPS:ssa hopeaa 1945 ja pronssia 1948. Kaikkiaan Hasso pelasi kahdeksan kauden aikana 97 pääsarjatason ottelua, joissa hän teki 38 maalia.


title: Anatol Hasso

text: Maajoukkueessa Hasso pelasi vuosina 1943–1948 kolme maaottelua, joissa hän teki yhden maalin.


title: Esa Heiskanen

text: Esa Heiskanen (23. toukokuuta 1953 - 22. tammikuuta 2019) oli suomalainen jalkapalloilija.


title: Esa Heiskanen

text: Keskikentällä pelannut Heiskanen edusti pääosan urastaan Kuopion Palloseuraa. Hän pelasi KuPS:ssa 1971–1983 lukuun ottamatta kautta 1977, jonka hän vietti Oulun Palloseurassa, ja kautta 1981, jolloin hän oli 2. divisioonan Joutsenon Kullervossa. Hän voitti Kuopiossa kaksi Suomen mestaruutta vuosina 1974 ja 1976. Kaikkiaan Heiskanen pelasi 12 kauden aikana 205 pääsarjatason ottelua, joissa hän teki 54 maalia.


title: Esa Heiskanen

text: Maajoukkueessa Heiskanen pelasi vuonna 1976 kahdeksan maaottelua, joissa hän teki kolme maalia.


title: Esa Heiskanen

text: Esa Heiskasen veli Aki Heiskanen on myös maajoukkuetason jalkapalloilija.


title: Filipe Luís

text: Filipe Luís Kasmirski eli Filipe Luís (s. 9. elokuuta 1985 Jaraguá do Sul, Santa Catarinan osavaltio, Brasilia) on brasilialainen jalkapalloilija. Vasempana laitapuolustajana pelaava Filipe Luís edustaa Espanjan Primera Divisiónissa pelaavaa Atlético Madridia.


title: Filipe Luís

text: Filipe Luísin sukunimi, alkuperäiseltä kirjoitusasultaan Kaźmierski, on Puolasta, josta hänen sukunsa muutti Brasiliaan pakoon ensimmäistä maailmansotaa. Filipe Luís tuolloin kahdeksanvuotias isoisoisä meni myöhemmin naimisiin italialaisen naisen kanssa, ja nykyään Filipe Luísilla on myös Italian kansalaisuus.


title: Filipe Luís

text: Filipe Luís on synnyinosavaltionsa Santa Catarinan suurseuran Figueirensen kasvatti. Hän debytoi seuran edustusjoukkueessa 17-vuotiaana, ja oli mukana voittamassa osavaltiomestaruutta vuosina 2003 ja 2004. Kauden 2004–2005 hän vietti lainasopimuksella alankomaalaisen Ajaxin riveissä, mutta ei pelannut otteluakaan edustusjoukkueessa.


title: Filipe Luís

text: Uruguaylainen Rentistas hankki Filipe Luísin oikeudet pelaaja-agentti Juan Figerin välityksellä kesällä 2005, mutta lainasi hänet välittömästi espanjalaisen Real Madridin B-joukkueeseen Castillaan kaudeksi 2005–2006. Castillassa hän pelasi 37 ottelua Espanjan toiseksi korkeimmalla sarjatasolla Segunda Divisiónissa.


title: Filipe Luís

text: Kesästä 2006 lähtien Filipe Luís edusti Deportivo La Coruñaa, alun perin yhden kauden lainasopimuksella Rentistasista. Hän debytoi Espanjan korkeimmalla sarjatasolla Primera Divisiónissa 10. syyskuuta 2006 ottelussa Mallorcaa vastaan. Kaudella 2006–2007 hän pelasi valmentaja Joaquín Caparrósin alaisuudessa vain harvakseltaan kokeneemman Joan Capdevilan oltua Caparrósin valinta vasemman laitapuolustajan paikalle. Caparrósin ja Capdevilan lähdettyä ja Miguel Ángel Lotinan tultua valmentajaksi vuonna 2007 Filipe Luís nousi Deportivon vakiokokoonpanoon. Kesällä 2007 Filipe Luísin lainasopimusta jatkettiin vuodella, ja kesällä 2008 Deportivo lunasti hänen pelaajaoikeutensa 2,2 miljoonalla eurolla ja teki hänen kanssaan viisivuotisen sopimuksen. Kaudella 2008–2009 Filipe Luís oli koko Primera Divisiónin kenttäpelaajista ainoa, joka oli avauskokoonpanossa kaikissa 38 ottelussa. Hän osallistui Deportivon kanssa myös Intertoto-cupiin ja UEFA-cupiin.


title: Filipe Luís

text: 23. tammikuuta 2010 Filipe Luís teki avausmaalin liigaottelussa Athleticia vastaan, mutta loukkaantui vakavasti törmättyään samassa tilanteessa maalivahti Gorka Iraizozin kanssa. Hänen oikeasta jalastaan meni nilkka sijoiltaan ja murtui pohjeluu, ja hänen odotettiin olevan poissa pelikentiltä 4–6 kuukautta. Ennen loukkaantumistaan hän pelasi peräkkäin peräti 81 pääsarjaottelua.


title: Filipe Luís

text: 23. heinäkuuta 2010 Filipe Luís teki nelivuotisen sopimuksen Atlético Madridin kanssa. Hänestä maksettiin 13,5 miljoonan euron siirtokorvaus.


title: Filipe Luís

text: Filipe Luís edusti Brasiliaa Alankomaissa järjestetyissä nuorten MM-kilpailuissa kesä–heinäkuussa 2005. Hän pelasi yhdessä alkulohko-ottelussa sekä voittoisassa pronssiottelussa.


title: Filipe Luís

text: Brasilian A-maajoukkueen päävalmentaja Dunga valitsi Filipe Luísin ensimmäistä kertaa maajoukkueen kokoonpanoon Viroa vastaan 12. elokuuta 2009 pelattuun ystävyysotteluun. Ensiesiintymisensä hän teki 14. lokakuuta 2009 MM-karsintaottelussa Venezuelaa vastaan.


title: Filipe Luís

text: Filipe Luís oli mukana voittamassa Maanosaliittojen cupia 2013. Hän ei kuitenkaan pelannut turnauksessa lainkaan. Filipe Luísin toinen turnaus A-maajoukkuetasolla oli Copa América 2015, jossa hän pelasi täydet minuutit Brasilian kaikissa neljässä ottelussa.


title: Filipe Luís

text: Filipe Luís on hyökkäysorientoitunut vasen laitapuolustaja.


title: Filipe Luís

text: Figueirense


title: Filipe Luís

text: Atlético Madrid


title: Filipe Luís

text: Chelsea


title: Filipe Luís

text: Brasilia


title: Ruosteheinä

text: Ruosteheinä eli ruskoruosteheinä ("Schoenus ferrugineus") on Euroopassa tavattava monivuotinen sarakasvien heimoon kuuluva kasvilaji. Suomessa laji on harvinainen ja rauhoitettu.


title: Ruosteheinä

text: Tiiviitä mättäitä muodostava ruosteheinä kasvaa 15–30 cm korkeaksi. Harmaanvihreä varsi on noin yhden millin paksuinen, lehdetön, liereä ja uurteinen. Varren tyvitupet ovat tumman punaruskeita ja kiiltäviä. Korkeintaan kahden sentin pituiset lehdet ovat äimäisiä. Ruosteheinän kukinto on kaksi- tai kolmetähkäinen ja tiivis. Alimman tähkän tukilehti on kukinnon pituinen ja pysty. Litteät, sukkulamaiset tähkät ovat hieman alle sentin pituisia. Tähkäsuomut ovat tummanpunaruskeita ja kiiltäviä. Ruosteheinä kukkii Suomessa heinäkuussa. Kukat ovat kaksineuvoisia, heteitä on kolme ja emi kolmiluottinen.


title: Ruosteheinä

text: Ruosteheinän levinneisyysalue rajoittuu Keski-, Itä- ja Pohjois-Eurooppaan. Esiintymisalue on kuitenkin hyvin epäyhtenäinen ja laikuttainen. Voimakkaimmillaan laji on Keski-Skandinaviassa, Virossa ja Alpeilla.


title: Ruosteheinä

text: Suomessa ruosteheinää tavataan runsaimmin Kuusamossa, jossa kasvupaikkoja tunnetaan liki kolmekymmentä. Lajia tavataan Pohjois-Karjalasta Juuasta ja Kontiolahdelta. Lisäksi sitä kasvaa Ahvenanmaalla Hammarlandissa.


title: Ruosteheinä

text: Ruosteheinä on selkeä kalkinvaatijakasvi. Sitä kasvaa kalkkipitoisilla lettosoilla ja avokosteikoilla. Lajia on tavattu myös kalkkipitoisilla merenrantaniityillä. Ruosteheinän kasvupaikkoja uhkaavat lähinnä soiden ojittaminen ja kuivatus.


title: Contemporary Christian Music

text:
CCM eli Contemporary Christian music (suom. nykyajan kristillinen musiikki) on populaarimusiikin suuntaus, jonka aiheet käsittelevät kristillistä uskoa. Termiä käytetään yleensä Yhdysvaltojen Nashvillessa, Tennesseen osavaltiossa toimivasta kristillisestä pop-, rock- ja ylistysmusiikin alasta, jota edustavat muiden muassa artistit
Avalon, BarlowGirl, Jeremy Camp, Casting Crowns, Steven Curtis Chapman, David Crowder Band, Amy Grant, Natalie Grant, Jars of Clay, MercyMe, Newsboys, Chris Tomlin, Diante do Trono, Hillsong, Michael W. Smith, Rebecca St. James, Kari Jobe, Third Day, tobyMac, Ana Paula Valadão, Gateway Worship ja Darlene Zschech. Ala on edustettuna Billboard-lehden "Top Christian Albums" ja "Hot Christian Songs" -listoilla sekä Radio & Records -lehden "Christian Adult Contemporary", "Christian Contemporary Hit Radio", "Christian Rock", ja "Inspirational" -listoilla, kuten myös iTunes Storen "Christian & Gospel" -luokassa.


title: Contemporary Christian Music

text: Kaikkea kristillissävytteistä populaarimusiikkia ei yleensä luokitella CCM:ksi. Esimerkiksi monet kristilliset punk-, hardcore-, metal- ja hip-hop-esittäjät, jotka käsittelevät selkeästi kristillisiä aiheita, eivät kuulu Nashvillen alaan. Samoin monia valtavirran artisteja kuten Bob Dylania, The Byrdsia, Lifehousea ja U2:ta, jotka ovat käsitelleet kristillisiä aiheita tuotannossaan, ei pidetä CCM-esittäjinä.


title: Contemporary Christian Music

text: CCM aloitti toimintansa populaarimusiikin parissa Jeesus-liikkeen aikaan 1960-luvun lopulla ja 1970-luvun alussa. Yksi ensimmäisistä suosituista "Jesus music"-albumeista oli Larry Normanin "Upon This Rock" (1969), jonka julkaisi alun perin Capitol Records. Perinteisestä gospelmusiikista poiketen Jesus music -suuntaus sai alkunsa rockmusiikista. Suuntauksen edelläkävijöihin kuuluvat myös 2nd Chapter of Acts, Andraé Crouch and the Disciples, Love Song, Petra ja Barry McGuire. Pieninä piireinä alkanut Jesus music -suuntaus kasvoi liikevaihdoltaan useita miljoonia dollareita liikuttavaksi alaksi 1980-luvulla. 1990-luvulla monet CCM-esittäjät kuten Amy Grant, dc Talk, Michael W. Smith ja Jars of Clay ylittivät raja-aitoja valtavirran Top 40 -radiosoittolistoille. Nykyisin kristillisen musiikin myyntiluvut ylittävät klassisen-, jazz-, latino-, new age- ja soundtrack-musiikin menekin. .


title: Contemporary Christian Music

text: CCM:stä on kiistelty sen alkuvaiheista 1960-luvulta alkaen. Kristillinen college Bob Jones University kieltää opiskelijahuoneistojensa asukkaita kuuntelemasta CCM:aa. Toiset taas pitävät kristillisen pop- ja rockmusiikin käsitettä epätavallisena ilmiönä, koska rock on historiallisesti yhdistetty seksuaaliseen siveettömyyteen, kapinallisuuteen, päihteisiin ja alkoholin käyttöön sekä muihin aiheisiin, joita tavallisesti pidetään antiteettisina kristinuskon opetuksille.


title: Sherlock Holmes (elokuva)

text: Sherlock Holmes on vuoden 2009 elokuva, joka kertoo Arthur Conan Doylen luomasta samannimisestä salapoliisista. Se sijoittuu vuoteen 1891, ja sen aiheena on Britanniaa uhkaava salajuoni, jonka Holmes kumppaneineen yrittää tukahduttaa. Elokuvan sai Yhdysvalloissa ensi-iltansa 25. joulukuuta 2009. Suomessa ensi-ilta oli 22. tammikuuta 2010.


title: Sherlock Holmes (elokuva)

text: "Sherlock Holmesin" on ohjannut brittiläinen Guy Ritchie. Nimiosassa Sherlock Holmesia näyttelee Robert Downey Jr. ja tohtori Watsonia esittää Jude Law. Elokuvan femme fatale on Irene Adler, jota esittää Rachel McAdams. Ritchie piti McAdamsia liian nuorena Adlerin rooliin, mutta Downey Jr. onnistui vakuuttamaan ohjaajan McAdamsin sopivuudesta näyttelemään Holmesin mielitiettyä. Holmesin vastapuolta edustaa satanismia harjoittava lordi Blackwood, jota puolestaan tulkitsee englantilaisnäyttelijä Mark Strong.


title: Sherlock Holmes (elokuva)

text: Helsingin sanomien kriitikon Veli-Pekka Lehtosen mukaan elokuvan Holmes "ottaa tukevan irtioton Holmes-perinteestä". Hän ei ole yläluokkainen Holmes, kuten 1980-luvun tv-sarjan Jeremy Brett tai 1940-luvun Basil Rathbone. Holmes on pikemminkin toimintasankari elokuvassa, jossa kokonaisuus ei pysy hallinnassa.


title: Faster Pussycat

text: Faster Pussycat on yhdysvaltalainen glam metal -musiikkia soittava yhtye, joka perustettiin vuonna 1986 yhtyeen laulajan Taime Downen ja kitaristin Greg Steelen johdolla. Yhtyeen tunnetuimpiin hitteihin kuuluvat muun muassa "House of Pain", "Bathroom Wall", "Poison Ivy", "Nonstop to Nowhere", sekä "You're so Vain".


title: Faster Pussycat

text:
Faster Pussycat perustettiin Los Angelesissa vuonna 1986. Yhtye on saanut nimensä Russ Meyerin klassikko elokuvasta "Faster, Pussycat! Kill! Kill!". Useiden jäsenmuutosten jälkeen kokoonpanoksi vakiintui, Taime Downe (laulu), Greg Steele (kitara), Brent Muscat (kitara), Eric Stacy (basso), ja Mark Michals (rummut). Vuonna 1987 julkaistiin yhtyeen debyyttialbumi "Faster Pussycat" jonka tiimoilta yhtye lähti kiertueelle Eurooppaan toisen Los Angelesista kotoisin olevan yhtyeen Guns N' Rosesin kanssa, jonka jälkeen Pussycatit kiersivät lämmittelemässä monia yhtyeitä muun muassa Alice Cooper, David Lee Roth, ja Motörheadia.
Albumi ei menestynyt hyvin, mutta Pussycatit saivat paljon mainetta energisenä live-bändinä.


title: Faster Pussycat

text:
Kaksi vuotta esikoisalbumin jälkeen ilmestyi yhtyeen menestynein albumi "Wake Me When It's Over" jolta julkaistiin singlet "Poison Ivy" ja "House of Pain". "Wake Me When It's Over" myi yhdysvalloissa yli 500 000 kopiota ja sai RIAAlta Kultalevyn.
Poison Ivystä ja House of Painista tehtiin molemmista musiikkivideot, jotka viihtyivät hyvin MTVn soitossa.


title: Taylor Kitsch

text: Taylor Kitsch (s. 8. huhtikuuta 1981 Kelowna, Brittiläinen Kolumbia) on kanadalainen näyttelijä ja malli.


title: Taylor Kitsch

text: Kitsch syntyi Kelownassa, Brittiläisessä Kolumbiassa. Hänellä on kaksi isoveljeä ja kaksi nuorempaa siskopuolta. Kitsch halusi alun perin ammattijääkiekkoilijaksi ja pelasikin Langley Hornetsissa kunnes joutui lopettamaan uransa polvivamman takia. Vuonna 2002, hän muutti New Yorkiin saatuaan mahdollisuuden mallisopimukseen ja alkoi myös opiskella kaupungissa. Hän lopulta valmistui ravintotieteilijäksi ja kuntosaliohjaajaksi.


title: Taylor Kitsch

text: Myöhemmin Kitsch alkoi myös luoda uraa elokuvien parissa ja esiintyi muun muassa elokuvissa "The Covenant" ja "Snakes on a Plane". Vuonna 2008, Kitsch sai myös mahdollisuuden esiintyä "" elokuvassa Gambiittina. Hän näyttelee NBC:n sarjassa "Unelmien kentät" ja on tehnyt sopimuksen muun muassa elokuvasta "The Bang Bang Club".


title: Taylor Kitsch

text: Vuonna 2014 Kitsch näytteli HBO:n televisioelokuvassa "The Normal Heart".


title: Gustaf Dyrssen

text: Gustaf Dyrssen (24. marraskuuta 1891 – 13. toukokuuta 1981) oli ruotsalainen upseeri, nykyaikainen viisiottelija ja olympiavoittaja. Dyrssen voitti kultaa Antwerpenin olympialaisissa 1920 ja hopeaa Pariisissa 1924. Lisäksi Dyrssen saavutti 44-vuotiaana olympiahopeaa miekkailussa Berliinin vuoden 1936 olympialaisissa.


title: Gustaf Dyrssen

text: Dyrssen valittiin vuonna 1952 Sigfrid Edströmin ruotsalaisena seuraajana Kansainvälisen olympiakomitean (KOK) jäseneksi. Tässä tehtävässä hän oli vuoteen 1970.


title: Peter Jurasik

text: Peter Jurasik (s. 25. huhtikuuta 1950 New York, New York) on yhdysvaltalainen näyttelijä. Hänet tunnetaan parhaiten rooleistaan Londo Mollarina science fiction -televisiosarjassa "Babylon 5" sekä Sid ”The Snitch” Thurstonina poliisisarjassa "Hill Street Blues". Jälkimmäisestä roolistaan hän sai People's Choice -palkinnon.


title: Peter Jurasik

text: Jurasik näytteli Cromia vuoden 1982 tieteiselokuvassa "Tron". Samassa elokuvassa esiintyi myös Bruce Boxleitner, jonka kanssa Jurasik näytteli myöhemmin sarjassa "Babylon 5".


title: Peter Jurasik

text: Jurasik opettaa kameralle näyttelemistä Pohjois-Carolinan yliopistossa Wilmingtonissa.


title: Andrew Francis

text: Andrew Francis (s. 27. toukokuuta 1985 Vancouver, Brittiläinen Kolumbia) on kanadalainen näyttelijä, joka on työskennellyt enimmäkseen animaatioiden ja draamasarjojen parissa, kuten "L-koodi", "Smallville" ja "Supernatural". Hän toimi myös Jäämiehen äänenä "issa" 14 jakson verran.


title: Jerry Doyle

text: Jerry Doyle (16. heinäkuuta 1956 New York, New York, Yhdysvallat – 27. heinäkuuta 2016 Las Vegas, Nevada, Yhdysvallat) oli yhdysvaltalainen näyttelijä, radiojuontaja ja poliittinen kommentoija. Hän tuli tunnetuksi roolistaan Michael Garibaldina science fiction -televisiosarjassa "Babylon 5". Ennen näyttelijänuraansa Doyle työskenteli suihkukonelentäjänä ja pörssimeklarina Wall Streetillä.


title: Jerry Doyle

text: Doylella oli oma radio-ohjelma, "The Jerry Doyle Show", jossa käsiteltiin ajankohtaisia tapahtumia, populaarikulttuuria ja politiikkaa.


title: Jerry Doyle

text: Doyle oli vuosina 1995–1997 naimisissa Andrea Thompsonin kanssa, joka näytteli "Babylon 5:ssä" telepaatti Talia Wintersiä.


title: Maustetalo Condite

text: Maustetalo Condite Oy on naantalilainen vuonna 1969 perustettu leipomo- ja elintarviketeollisuuden raaka-aineiden maahantuoja ja markkinoija. Esimerkiksi puolet Suomeen tuotavasta riisistä on Conditen maahantuomaa ja myymää. Yritys myös vie maasta muun muassa Suomessa kasvatettua kuminaa, joka on merkittävä vientituote, ja riisiä Ruotsiin.


title: Maustetalo Condite

text: Conditella on yli 400 tuotenimikettä ja 300 leipomoasiakasta Suomessa.


title: Kitikmeotin alue

text: Kitimeotin alue, () () on Nunavutin territorion hallinnollinen alue Kanadassa. Alue kattaa mantereella Nunavutin läntisimmät osat ja jäämereen rajoittuvan rannikon Boothian niemimaalle saakka, Victoriansaaren Nunavutin puoleisen osan, Kuningas Williamin saaren, Walesin prinssin saaren eteläosan ja useita pienempiä saaria näiden väliltä. Alueen hallinnollinen johto kokoontuu Cambridge Bayssä.


title: Kitikmeotin alue

text:
Ennen vuotta 1999, Kitimeotin alueella oli nykyisestä poikkeavat rajat ja tunnettiin nimellä Kitikmeot Region, Northwest Territories.
"Kanadan väestönlaskenta (2006)


title: Venny Kontturi

text: Venny Selma Sylvia Kontturi (20. toukokuuta 1913 Vaasa – 4. maaliskuuta 1981 Helsinki) oli suomalainen kirjailija.


title: Venny Kontturi

text: Hän oli suosittu pakinoitsija Vaasa-lehdessä (nyk. Pohjalainen). Hän käytti nimimerkkiä "Männistön Muori".


title: William Miller (adventisti)

text: William Miller (1782-1849) oli 1800-luvun amerikkalainen tuomiopäiväsaarnaaja ja adventismin perustaja. Hän oli alkujaan baptisti.


title: William Miller (adventisti)

text: Hän julisti Kristuksen pikaista paluuta maan päälle eli paruusiaa. Julistustoiminta keskittyi vuosille 1831-1844. Kristus ei kuitenkaan saapunut ajateltuun aikaan, joten seurauksena oli ymmärrettävästi suuri pettymys. Miller oli aikaisemmin ollut kiinnostunut myös deismistä. Lisäksi hän oli ollut aktiivinen vapaamuurari. Hänen entisistä kannattajistaan muodostui myöhemmin mm. seitsemännen päivän adventistien Adventtikirkko.


title: William Miller (adventisti)

text: "Adventismi" juontaa latinan "adventus" merkityksestä suom.; "Jeesuksen tulo."


title: William Miller (adventisti)

text: "Hengellisen keskiajan" jälkeinen uskonpuhdistus synnytti 1400 - 1500 luvun vaihteesta lähtien evankelistoja joiden ympärille syntyi kuulijakuntia. Näistä ryhmistä syntyivät ns. protestanttiset kirkot. Erilaisia ryhmiä syntyi syntyi lukuisia Amerikan pakolaissataman läheisyyteen. Amerikka oli uskontovapaa maa jonne uskovaisia Euroopasta muutti paremman elämän toivossa. Euroopassa keskiaikainen kirkko ei ollut sovussa herätys-saarnaajien kanssa oman aikansa kulttuurissa.


title: William Miller (adventisti)

text: Aikansa babtistisaarnaaja William Miller oli "ensimmäisen päivän adventisti." "Ensimmäisen päivän adventisteja" oli lukuisia ryhmiä. William Miller oli aikansa babtisti-seurakunnan jäsen. Miller tutki Danielin ja Ilmestyskirjan apokalyptisia eskatologisia vertauskuvia verraten niitä toisiinsa etsien selitystä. Miller löysi Raamatusta profetian (Dan 8:12-14) mutta erehtyi profetian merkityksen tulkinnassa. Miller oman aikansa evankelistojen yleisen ajattelun mukaan ajatteli näkevänsä II- adventin. (Ilm 1:7) ja luuli profetian merkitsevän maan puhdistamista. On tavallista että profetian merkitys selviää vähitellen. (Dan 8:17,26, 12:4) Millerin synnyttämä liike hajosi. Millerin kuulijoista 2/3 luopui uskostaan. William Milleriä ei pidä sekoittaa seitsemännen päivän adventisteihin. Adventtikirkko on rekisteröity 1863.


title: Britt G. Hallqvist

text: Britt Gerda Hallqvist (14. helmikuuta 1914 Uumaja – 20. maaliskuuta 1997 Lund) oli ruotsalainen kirjailija. Hän kirjoitti paljon lastenkirjoja. Niitä on käännetty myös suomeksi. Hallqvistin teos on muun muassa "Pikku Perttulin pulmat" (.) Hän kirjoitti myös aikuisille. Ruotsalainen virsikirja on saanut monen virtensä hänen kynästään.


title: Sotilasmesikko

text: Sotilasmesikko ("Manorina melanocephala") on itäisessä ja eteläisessä Australiassa tavattava mesikkoihin kuuluva varpuslintu.


title: Sotilasmesikko

text: Kooltaan sotilasmesikko on noin 24–29 cm. Laji on väritykseltään pääosin harmaankirjava. Otsa ja posket ovat linnulla värittään mustat. Silmän takaosassa on paljas keltainen laikku. Sukupuolet muistuttavat toisiaan ulkonäöltään, mutta nuorten lintujen höyhenpuku eroaa aikuisten lintujen värityksestä.


title: Sotilasmesikko

text: Sotilasmesikkoa tavataan Australiassa rannikolta sisämaahan Queenslandin, Uuden Etelä-Walesin, Victorian osavaltioista sekä Etelä-Australian kaakkoisosasta. Lajin elinympäristöä ovat avoimet metsät. Lisäksi lintu menestyy hyvin puistoissa ja puutarhoissa.


title: Sotilasmesikko

text: Sotilasmesikot etsivät ravintoa suurina ryhminä. Laji syö pääasiassa mettä, hyönteisiä ja hedelmiä. Toisinaan sotilasmesikot pyydystävät myös pieniä matelijoita ja sammakkoeläimiä. Ravintonsa laji etsii puusta tai maasta.


title: Sotilasmesikko

text: Sotilasmesikot pesivät suurina kolonioina. Pesimäkausi on heinäkuusta joulukuulle ja pesimäkaudella yhdellä linnulla voi olla monta pesintää. Naaras rakentaa pesän ja hautoo munat yksin, mutta yksi tai useampi koiras auttaa poikasten ruokinnassa.


title: Sotilasmesikko

text: Sotilasmesikot elävät suurina ryhminä ja puolustavat erittäin voimakkaasti reviirejään muita lintuja vastaan . Laji voi ajaa pois jopa huomattavasti itseään suuremmat linnut kuten haukat ja isonaurajat. Sotilasmesikkokanta on lisääntynyt voimakkaasti erityisesti puistoissa ja puutarhoissa. Alueilla, joissa sotilasmesikkokanta on tiheä, pienet hyönteissyöjälinnut ovat harvinaisia tai puuttuvat kokonaan.


title: Kovaotteiset miehet 2

text: Kovaotteiset miehet 2 () on vuonna 1975 ensi-iltansa saanut rikoselokuva, jonka on ohjannut John Frankenheimer. Elokuvan pääosassa esiintyy Gene Hackman.


title: Kovaotteiset miehet 2

text: Jimmy ”Popeye” Doyle matkustaa Ranskaan etsimään huumeliigan pomoa Alain Charnieria, joka pääsi pakoon edellisessä osassa.


title: Pyroman Finland

text: Oy Pyroman Finland Ltd on suomalainen pyrotekniikka- ja erikoistehostealan yritys. Se on toteuttanut muun muassa Euroviisuesitysten erikoistehosteita vuosina 2006–2010 ja Nightwishin maailmankiertueen tehosteet vuosina 2007–2009. Vuonna 2010 yritys voitti ilotulituksen SM-kilpailut teoksella "Metallion".


title: Pyroman Finland

text: Yrityksen liikevaihto oli 321 000 euroa vuonna 2008.


title: Nainen, poliisi ja taksi

text: Nainen, poliisi ja taksi on Leo Jokelan esittämä humoristinen musiikkikappale, joka julkaistiin vuonna 1970 singlenä kappaleen ”Nuoret radikaalit” kanssa. Kappaleen sävellyksestä ja sovituksesta vastasi Aarno Raninen ja sanoituksesta Vexi Salmi. Kappale on julkaistu myös 20 suosikkia-levysarjan "Huumorimiehiä: Rotestilaulu"-kokoelmalevyssä.


title: Nainen, poliisi ja taksi

text: Kappale kertoo miehestä, joka on menossa tapaamaan naisystäväänsä eräänä sadepäivänä ja haluaisi mennä sinne taksilla. Taksia ei kuitenkaan löydy. Miehellä on kiire päästä perille, ja hän päättää käyttää oikotietä, joka menee suoraan puiston halki. Puistossa hän kohtaa rosvon, joka vaatii mieheltä rahat. Mies antaa kaikki rahat rosvolle ja samalla toteaa "mutta onneksi henkiin jäin". Mies yrittää huutaa poliisia apuun, mutta sellaista ei näy mailla halmeilla. Mies lähestyy loppujen lopuksi naisystävänsä kotia, kunnes hän näkee naisystävänsä poliisin kainalossa, jotka nousevat samaan taksiin.


title: Hallwylin museo

text: Hallwylin museo on taidemuseo, joka sijaitsee Ruotsissa Tukholman keskustassa.


title: Hallwylin museo

text: Walther ja Wilhelmina von Hallwylin yksityispalatsi rakennettiin vuosina 1893–1898. Palatsin suunnittelusta vastasi arkkitehti Isak Gustaf Clason. Palatsi edustaa 1800-luvun lopun historiaromanttista arkkitehtuuria, ja sen esikuvina olivat 1500-luvun venetsialaiset ja espanjalaiset palatsit. Eri huoneet sisustettiin eri historiallisten tyylien mukaan. Hallwylien kotiin löysivät kuitenkin tiensä 1900-luvun vaihteen tekniset uutuudet, kuten keskuslämmitys, sähkövalo, lämmin ja kylmä juokseva vesi sekä henkilö- ja ruokahissi.


title: Hallwylin museo

text: Wilhelmina von Hallwyl oli suurkeräilijä, joka hankki laajat kokoelmat taidetta, hopeaa, antiikkia, aseita ja posliinia ajatuksenaan perustaa museo. Pariskunta lahjoitti palatsin irtaimistoineen Ruotsin valtiolle vuonna 1920, ja museo avattiin yleisölle vuonna 1938. Museon kokoelmiin kuuluu yli 50 000 esinettä, joiden joukossa on sekä arvokkaita taide-esineitä että arkisia käyttöesineitä. Kaikki on luetteloitu huolellisesti.


title: Hallwylin museo

text: Hallwylin museo kuuluu organisaatioon Livrustkammaren och Skoklosters slott med Stiftelsen Hallwylska museet.


title: Aaron (nimi)

text: Aaron on heprealaisperäinen miehen etunimi. Nimen yleisesti käytössä oleva rinnakkaismuoto on Aron. Vanhassa testamentissa Aaron oli Israelin ensimmäinen ylipappi, Mooseksen veli. Suomessa nimestä on käytössä myös muoto Aaro. Aaron ja Aaronin nimipäivä on 1. heinäkuuta. Väestörekisterikeskuksen tietojen mukaan on Suomessa ollut kirjoilla vuoden 2017 loppuun mennessä 6656 Aaron-nimistä henkilöä. Muodossa Aron nimi on ollut 985 miehellä.


title: Salarakkaat (albumi)

text: Salarakkaat on julkisuudessa "salarakkaina" tunnetuksi tulleiden Martina Aitolehden ja Marika Fingerroosin vuonna 2005 julkaistu albumi. Albumia edelsi "Salarakkaat"-single. 12 kappaleen lisäksi albumi sisältää videomateriaalia.


title: Aron

text: Aron (oikealta nimeltään Juha Leppänen) on suomalainen laulaja ja muusikko. Erityisesti Aron tunnetaan Elvis Presleyn musiikin tulkitsijana.


title: Aron

text: Aron syntyi Ylöjärvellä 2-lapsisen perheen ensimmäisenä lapsena. Lapsesta pitäen Aronin harrastuksiin on kuulunut urheilu ja musiikki. Hän on kilpaillut SM-tasolla sekä yleisurheilussa että hiihdossa. Ensikosketus musiikkiin tapahtui, kun Aron 5-vuotiaana sai lahjaksi pianohaitarin. 11-vuotiaana Aron sai käsiinsä ensimmäisen Elviksen kasetin, mistä lähtien hän on ollut Elvis-fani. Myöhemmin myös muu 1950-1960-luvun musiikki alkoi kiinnostamaan häntä yhä enemmän. Esikuvina Elviksen lisäksi ovat olleet muun muassa Roy Orbison, The Platters, Paul Anka, Al Martino, Andy Williams, Tom Jones ja Helmut Lotti. Aronin suomalaisia esikuvia ovat olleet muun muassa Rauli Badding Somerjoki, Agents, Pentti Hietanen ja Olavi Virta.


title: Aron

text: Lukion ja armeijan jälkeen Aron aloitti opinnot Tampereen teknillisessä korkeakoulussa. Opiskeluja rahoittaakseen hän teki muun muassa mallintöitä, osallistuen myös Mr. Finland- ja Vuoden Mies -finaaleihin. Aron valmistui diplomi-insinööriksi. Ensimmäistä kertaa Aron esiintyi työpaikkansa joulujuhlissa, jolloin ohjelmistossa oli sekä suomalaista iskelmää että Elvistä. Vastaanotto oli positiivista, ja niinpä Aron rohkaistui jatkamaan laulu-uraansa. Aron perusti myös oman toiminimen. Talven 1996-1997 Aron vietti työnsä merkeissä Birminghamissa, Alabamassa. Siellä hän osallistui paikalliseen televisioituun Elvis-kilpailuun, ja sijoittui kolmanneksi. Myöhemmin samana vuonna Aron osallistui Memphisissä kansainväliseen Images of the Elvis -kilpailuun ainoana pohjoismaalaisena.


title: Aron

text: Vuoden 2001 syksyllä Aron teki ensimmäisen singlensä "KYYTI", silloin vielä Juha Leppänen-nimellä. Keväällä 2003 alkoi englanninkielisen singlen työstäminen. Tässä yhteydessä otettiin käyttöön taiteilijanimi Aron. Viisi kappaletta sisältävä CD "Lights" saatiin julkaisuvalmiiksi heinäkuussa 2003. Aron on nähty useamman kerran myös Suomen TV:n eri kanavilla, viimeisimpinä esiintymiset BumtsiBum! Elvis-spesiaalissa yhdessä Jussi Raittisen ja Jorma Kääriäisen kanssa, TV2:n Suomen Las Vegas-ohjelmassa sekä myös Viron TV:ssa.


title: Aron

text: Aronin suomenkielinen esikoisalbumi "ARON" julkaistiin 24. maaliskuuta 2010. Levyllä on Elviksen tunnetuksi tekemiä kappaleita suomenkielisinä versioina, joista osa on Aronin itse sanoittamia. Juhannuksena 2012 Aron vieraili TV2:n Juhannusjuna-ohjelmassa.


title: Aron

text: Syyskuussa 2013 Aron valittiin Pirkanmaalla Vuoden Luovaksi Yrittäjäksi. Aronin "If We Can Dream" gospel-/joulualbumi julkaistiin 25. lokakuuta 2013. Joulukuussa 2013 Aron vieraili Huomenta Suomessa. Vuonna 2015 Aron julkaisi musiikkivideon "Return To Sender".


title: Psykologien Sosiaalinen Vastuu

text: Psykologien Sosiaalinen Vastuu ry on yhdistys, jonka tarkoituksena on edistää jokaisen ihmisen oikeutta psyykkiseen ja sosiaaliseen hyvinvointiin, sekä kannustaa psykologeja, psykologian opiskelijoita ja muiden ammattialojen edustajia toimimaan tämän tavoitteen saavuttamiseksi. Yhdistys järjestää toimintaa sekä koti- että ulkomaissa. Käynnissä olevia kehitysyhteistyöhankkeita on vuoden 2017 alussa Turkissa ja Libanonissa. Aiempia hankkeita on toteutettu mm. Palestiinassa ja Namibiassa. Hankkeiden tavoitteina on ollut mielenterveystyön kehittäminen mm. sotatraumojen ennaltaehkäisyllä ja niistä kärsivien kuntouttamisella.


title: Psykologien Sosiaalinen Vastuu

text: "Psykologien Rauhantoimikunta" perustettiin 7.5.1982, joka vuonna 1991 järjestäytyi yhdistykseksi nimellä Psykologien Sosiaalinen Vastuu. Yhdistys rekisteröitiin vuonna 1998.


title: Efraim Syyrialaisen paastorukous

text: Efraim Syyrialaisen paastorukous on ortodoksisen kirkon paastorukous, jota käytetään vain Suuren paaston aikana.


title: Efraim Syyrialaisen paastorukous

text: Rukouksen sisältö on yksinkertaisen kattava:


title: Efraim Syyrialaisen paastorukous

text: Jokaisen osion välissä kumarretaan maahan.


title: Bobby Darin

text: Bobby Darin, syntyjään Walden Robert Cassotto (14. toukokuuta 1936 Bronx, New York, Yhdysvallat – 20. joulukuuta 1973) oli yhdysvaltalainen laulaja, muusikko, lauluntekijä ja näyttelijä. Darin oli suosituimpia amerikkalaisen big band ja rock and roll -musiikin teini-idoleista 1950- ja 1960-lukujen vaihteessa.


title: Bobby Darin

text: Darin esitti poppia, jazzia, folkia ja kantria. Darinista tehtiin vuonna 2004 elokuva "Beyond the Sea", jossa häntä näytteli Kevin Spacey.


title: Bobby Darin

text: Darin syntyi köyhään amerikanitalialaiseen työläisperheeseen. Polly, nainen jota hän luuli äidikseen, oli todellisuudessa hänen isoäitinsä.


title: Bobby Darin

text: Lapsena Darinin terveys oli huono, eikä hänen uskottu elävän pitkään. Kahdeksanvuotiaana hän sairasti reumakuumeen. Sairaus heikensi vakavasti hänen sydäntään. Lääkäri kertoi äidille, että hyvällä onnella poika eläisi 16-vuotiaaksi. Köyhyys ja sairaudet ohjasivat häntä tekemään jotain elämässään, ja käyttämään lahjakkuuttaan musiikissa. Teini-ikäisenä hän soitti eri soittimia, kuten pianoa, rumpuja ja kitaraa. Myöhemmin hän siirtyi soittamaan huuliharppua ja ksylofonia.


title: Bobby Darin

text: Darin valmistui arvostetusta Bronx High School of Sciencesta ja jatkoi opintoja Hunter Collegessa, johon sai stipendin. Hän halusi uran New Yorkin teatterissa, joten hän lopetti opintonsa ja soitti pienissä yökerhoissa eri puolilla kaupunkia.


title: Bobby Darin

text: Tuolloin ensimmäisen sukupolven amerikkalaisilla oli tapana muuttaa nimensä, joten hänkin muutti italialaisen nimensä sellaiseksi, joka kuulosti amerikkalaisemmalta. Hän valitsi nimen "Bobby", joksi häntä oli yleisesti kutsuttu lapsena.


title: Bobby Darin

text: Darinin agentti neuvotteli hänelle vuonna 1956 sopimuksen Decca Records -yhtiön kanssa, jonka artisteista tunnetaan muun muassa Bill Haley & His Comets. Tuohon aikaan rock and roll oli vielä kehittymässä ja tuottajien ja sovittajien määrä pysyi alalla vähäisenä.


title: Bobby Darin

text: Darin kuului maineikkaaseen Brill Buildingin ryhmään, jonka myötä tutustui Connie Francisiin. Manageri järjesti Darinin kirjoittamaan useita kappaleita Francisille, jotta tämän laulu-ura pääsisi vauhtiin. Aluksi he eivät olleet materiaalista samaa mieltä, mutta alkoivat muutaman viikon kuluttua kiinnostua toisistaan. Connie Francisin isä ei tiettävästi katsonut suhdetta hyvällä silmällä. Darin tapasi Connien vain kaksi kertaa tämän jälkeen: kerran, kun kaksikon oli tarkoitus laulaa yhdessä televisiossa ja uudelleen, kun Connien elämästä kerrottiin televisiosarjassa "This Is Your Life". Myöhemmin Connie on sanonut, että hänen avioitumisensa Darinin kanssa olisi ollut virhe.


title: Bobby Darin

text: Darin jätti Decca-yhtiön ja allekirjoitti sopimuksen Atlantic Recordsin (Atco) kanssa, jossa hän kirjoitti ja järjesti musiikkia itselleen ja muille. Hänen uransa alkoi vuonna 1958, kun hän kirjoitti "Splish Splashin". Laulu menestyi heti ja myi yli miljoona kappaletta. "Splish Splashiä" on väitetty radio-DJ Murray Kaufmanin kirjoittamaksi, koska hän väitti, että Darin ei voinut kirjoittaa kappaletta, joka alkoi sanoilla "Splish Splash". Alkuvuodesta 1958 Darin meni studioon yksin ja äänitti "Splish Splash"in.


title: Bobby Darin

text: Vuonna 1959 Bobby Darin kirjoitti balladin "Dream Lover", joka myi useita miljoonia. Hänen seuraava levynsä, "Mack the Knife", oli vanha laulu, joka on peräisin Kurt Weillin "Kolmen pennin ooppera"sta. Darinin jazz-pop-tulkinta pysyi listaykkösenä yhdeksän viikkoa, myi yli miljoona kappaletta, ja voitti Vuoden levytyksen Grammy-palkinnon vuonna 1960. Darin äänestettiin Parhaaksi artistiksi samana vuonna. Sen jälkeen "Mack The Knife" on saanut Grammy Hall of Fame -kunniapalkinnon.


title: Bobby Darin

text: "Mack the Knifen" jälkeen seuraava Darinin hitti oli "Beyond the Sea", joka on jatsahtava englanninkielinen sovitus Charles Trenet'n laulusta "La Mer". Darin esiintyi ja levytti Copacabana -kerhossa New Yorkissa, ja asetti siellä yleisöennätyksen. Hän esiintyi myös Las Vegasin suurimmilla kasinoilla.


title: Bobby Darin

text: 1960-luvulla Darin myös vaikutti omistamassaan musiikin julkaisu- ja tuotantoyhtiössä TM Music/Trio. Wayne Newton kiinnitettiin TM:ään ja hän levytti laulun joka oli alun perin osoitettu Darinin levytettäväksi. Tästä tuli Newtonin läpimurtohitti "Danke Schoen." Darin oli myös mentorina Roger McGuinnille, joka työskenteli hänelle TM:llä ennen kuin The Byrds perustettiin. Darin myös tuotti Rosey Grierin "Soul City" -LP:n 1964 ja "Made in the Shaden" Jimmy Boydille.


title: Bobby Darin

text: Vuonna 1962 Darin vaihtoi kantrimusiikkiin, josta seuranneet kappaleet "Things" (1962) ja "You're the Reason I'm Living" (1964) nousivat Yhdysvaltojen musiikkilistan kolmosiksi ja "18 Yellow Roses" (1964) sijalle 10. Jälkimmäiset kaksi on tehty Capitol Recordsilla, jolle Darin meni 1962 ennen paluuta Atlanticille neljä vuotta myöhemmin. Dean Martin esitti "Thingin" vuonna 1967 Nancy Sinatran kanssa Movin' With Nancy-TV-ohjelmassa.


title: Bobby Darin

text: Darin oli myös elokuvanäyttelijä. Hän esiintyi kahdesti NBC:n rikosdraamassa. Vuonna 1960 hän oli ainoa näyttelijä, jolla oli sopimukset viiden tärkeimmän Hollywoodin elokuvastudion kanssa. Hän kirjoitti musiikkia lukuisiin elokuviin ja näytteli niissä. Hänen ensimmäinen merkittävä elokuvansa oli "Come September". Näyttelijäntyössään hän tutustui 18-vuotiaaseen näyttelijään Sandra Deehen. He rakastuivat ja menivät naimisiin vuonna 1960 ja erosivat 1967. Heillä oli yksi poika Dodd Mitchell Darin (synt. 1961).


title: Bobby Darin

text: Vuonna 1962 Darin sai Golden Globe -palkinnon sarjassa "Lupaavin miestulokas" roolistaan elokuvassa "Pressure Point."


title: Bobby Darin

text: Vuonna 1963 hänet nimettiin paniikkihäiriöstä kärsivän sotilaan roolistaan ehdolle parhaan miessivuosan Oscar-palkinnon saajaksi elokuvasta "Captain Newman, M.D." Cannesin elokuvajuhlilla hän sai erityisesti levynsä "Beyond the Sea" ansiosta Ranskan elokuvakriitikkojen palkinnon parhaana näyttelijänä.


title: Bobby Darin

text: 1960-luvulla Darin keskittyi enemmän folk-musiikkiin. Vuonna 1966 hänellä oli toinen menestyskappale. Folk-laulaja Tim Hardinin "If were a Carpenter" -laulu nousi Top 10:een. Vuonna 1968 hän matkusti ja työskenteli Robert Kennedyn presidentinkampanjassa. 1970-luvun alussa hän jatkoi näyttelemistä ja alkoi levyttää Motown Records -yhtiölle. Vuonna 1973 Darinin terveys kääntyi huonommaksi, hän sai verenmyrkytyksen ja meni sydänläppäleikkaukseen. Bobby Darin kuoli 20. joulukuuta 1973.


title: Auvo Pehkoranta

text: Auvo Johannes Pehkoranta (s. 17. marraskuuta 1941 Laihia) on suomalainen seiväshyppääjä.


title: Auvo Pehkoranta

text: Pehkoranta on seiväshypyn vuoden 1970 Suomen mestari tuloksella 490 cm. Nykyäänkin hän osallistuu lajin veteraanikilpailuihin edustaen Raahen Vesaa. Aiemmin hän on edustanut Lapuan Virkiää, Rosenlewin Urheilijat -38:aa, Porin Tarmoa ja Kuortaneen Kuntoa.


title: Auvo Pehkoranta

text: Pehkoranta edusti Suomea aikuisten maaotteluissa vuosina 1965–1975. Hän voitti maaottelun seiväskilpailun Napolissa 1965 tuloksella 480 cm, Helsingissä 1966 hypättyään 475 ja Lontoossa 1969 tuloksella 480. Hän voitti myös Euroopan cupin karsintakilpailun 1970 hypättyään tasan viisi metriä. Kalevan kisoissa hän sai kultaa 1970, hopeaa 1965, 1968 ja 1973 sekä pronssia 1969 ja 1975. Sisäratojen SM-kilpailuissa hän sai hopeaa 1977.


title: Auvo Pehkoranta

text: Pehkoranta hyppäsi ennätyksensä 520 cm Alavieskassa 8. elokuuta 1976. Hallissa hän hyppäsi parhaimmillaan 502 cm Otaniemessä 13. maaliskuuta 1974. Hän on valmentanut muun muassa Kimmo Pallosta sekä Petri ja Arto Peltoniemeä.


title: Puna-antilooppi

text: Puna-antilooppi ("Raphicerus campestris") on itäisessä ja eteläisessä Afrikassa elävä pienikokoinen onttosarvisten heimoon kuuluva sorkkaeläin. Se on hoikkarakenteinen, ruskeahkon värinen antilooppi, joka painaa korkeintaan 16 kiloa. Se suosii avointa ja tasamaastoista ympäristöä, josta täytyy kuitenkin löytyä sopivia suojapaikkoja. Puna-antiloopit liikkuvat yleensä yksinään tai pareittain. Niiden pääravintoa ovat lähellä maanpintaa kasvavien puiden ja pensaiden versot. Laji lisääntyy ympäri vuoden, ja naaras voi synnyttää jopa kaksi poikuetta vuodessa. Vasoja on poikueessa yleensä yksi, harvoin kaksi.


title: Puna-antilooppi

text: Buurit antoivat lajille nimeksi ""Steenbok"", mikä tarkoittaa hollanniksi vuorikaurista, vaikka lajit eivät muistuta toisiaan paljoakaan. Toisaalta on esitetty, että nimi viittaisi punaiseen väritykseen, koska ""steen"" tarkoittaa myös tiiltä. ""Steenbok"" on muun muassa englannin-, ranskan- ja afrikaansinkielinen nimi puna-antiloopille. Tieteellinen lajinimi ""campestris"" on latinaa ja tarkoittaa "tasaista" tai "tasankoa", mikä viittaa eläimen elinympäristöön.


title: Puna-antilooppi

text: Nisäkäsnimistötoimikunta ehdotti vuonna 2008 lajille uutta suomenkielistä nimeä "punagaselli".


title: Puna-antilooppi

text: Puna-antilooppi painaa 7–16 kiloa. Ruumiin- ja päänpituus on 61–95 senttiä, säkäkorkeus 45–60 senttiä ja ohuen hännän pituus 4–10 senttiä. Eläimellä on hennot jalat ja hoikka ruumis. Turkki on melko karkea, väritykseltään vaaleanruskea. Värityksessä on kuitenkin aluekohtaista vaihtelua, yläruumiin värin vaihdellessa kellertävänruskeasta kirkkaanpunaiseen ja jopa harmaaseen. Vatsapuoli sekä hännän ja jalkojen sisäpuolet ovat valkoiset. Väritys on hyvin tasainen, ruskean ja valkoisen välinen raja pois lukien. Selkä on melko tasainen ja takapuoli pyöreä, jaloissa ei ole kannuksia. Sorkat ovat terävät ja monikäyttöiset. Vain uroksilla on sarvet. Ne ovat pystysuorat ja 9–19 senttiä pitkät. Sarvet ovat täysin sileät. Laji voidaan sekoittaa samanmuotoiseen, -kokoiseen ja -väriseen grimminsukeltajakauriiseen tai oribiin. Puna-antilooppi tunnistetaan suurista korvistaan, jotka ovat sisäpuolelta valkoiset. Kuonossa on myös tuntomerkkinä V:n muotoinen kiila, ja nenä on hieman ylöspäin suuntautunut. Silmiä ympäröivää mustaa ihoa reunustaa valkoisista hennoista karvoista muodostuva rajaus. Silmät ovat tummanruskeat. Mustat hajurauhaset sijaitsevat silmien edessä.


title: Puna-antilooppi

text: Puna-antilooppia tavataan itäisessä ja eteläisessä Afrikassa kahtena erillisenä populaationa, jotka erottaa toisistaan miombo-metsä. Suurempi kanta on etelässä, missä levinneisyys kattaa Etelä-Angolan, Länsi-Sambian, Botswanan, Swazimaan, Etelä-Mosambikin, pääosan Zimbabwesta ja Etelä-Afrikasta sekä Namibian lukuun ottamatta sen karua rannikkoa. Pohjoisessa lajia tavataan Tansaniassa ja Keniassa. Aiemmin se eli myös Ugandassa, missä suotuisimmat elinalueet on nykyisin otettu viljelykäyttöön.


title: Puna-antilooppi

text: Puna-antilooppi ei kuitenkaan ole uhanalainen ja sen kannaksi arvioidaan vähintään 600 000 yksilöä. Laji on mahdollisesti jopa hyötynyt ihmisen toiminnasta. Seuduilla, joilla laji on tavallinen, arvioidaan tiheydeksi 0,3–1,0 yksilöä neliökilometriä kohden, mutta varmoja tietoja ei ole. Puna-antilooppi on yhä melko yleinen, vaikka lukumäärä saattaa olla laskussa joillain suojelemattomilla alueilla. Lajia tavataan kuitenkin myös monilla suojelualueilla, joilla elää arviolta neljännes kannasta. Lisäksi 30 prosenttia puna-antiloopeista elää yksityisillä maatiloilla ja muilla yksityismailla. Niitä metsästetään lihan vuoksi ja myös urheilumetsästäjät kaatavat niitä. Pyynnissä käytetään esimerkiksi ansoja ja koiria.


title: Puna-antilooppi

text: Puna-antilooppia tavataan puoliaavikoilta Keniavuoren kanervanummille 3 500 metrin korkeuteen asti. Niitä tavataan laajalti myös kuivilta savanneilta, ruohostomailta ja pensaikkomailta. Ne suosivat avoimehkoja ja tasaisia maita, mutta vaativat elinympäristöltään myös korkeaa, suojaavaa kasvillisuutta. Metsistä ja täysin avoimilta mailta ne puuttuvat. Avomailla ne saavat suojaa jokiuomista ja pensaikkoalueilta. Maanviljelyn ja teiden rakentamisen vuoksi niitä on alkanut löytyä myös avoimemmilta mailta ja alueilta, jotka ovat hieman metsäisempiä kuin niiden tyypillisin elinympäristö. Etelä-Afrikassa ne elävät tyypillisesti avoimilla alueilla, mutta Itä-Afrikassa kivisillä, akasiaa kasvavilla savanneilla. Miombolla ne elävät vain harvoin. Ne pitävät epävakaasta tai siirtymävaiheessa olevasta ympäristöstä, jossa on tuoretta kasvillisuutta. Sellaista luovat norsut, maastopalot, maanviljelijät ja tienrakentajat.


title: Puna-antilooppi

text: Puna-antilooppi on pääosin päiväaktiivinen, mutta kuuma sää voi saada sen liikkumaan varhaisaamulla ja illalla, kun sää on viileämpi. Ne elävät yksin tai pareittain mutta voivat kulkea joskus myös pienissä laiduntamislaumoissa. Antilooppiparin reviiri on 4–100 hehtaarin laajuinen. Urokset pysyvät samalla reviirillä pitkään. Molemmat sukupuolet puolustavat aluettaan, jolle tunkeutuvat lajitoverit ajetaan pois. Vaikka puna-antilooppiparit elävät samalla reviirillä, suurimman osan vuodesta ne eivät ole tekemisissä toistensa kanssa, sillä rutiinit ja hajumerkit pitävät ne loitolla toisistaan muulloin kuin lisääntymisaikaan. Reviirit merkitään lantakasoilla, joita yhdistävät toisiinsa jalkojen hajurauhasilla tehdyt hajumerkinnät. Tehtyään tarpeensa puna-antiloopit kaapivat sorkillaan lantakasoja ehkä levittääkseen jalkojen hajurauhasten hajua siihen. Ne käyttävät merkinnässä myös naamarauhasia.


title: Puna-antilooppi

text: Puna-antiloopilla on pienen kokonsa vuoksi paljon vihollisia. Niitä ovat sakaalit, leopardi, leijonat, gepardit, hyeenakoirat, hyeenat, aavikkoilvekset, kotkat (esimerkiksi gasellikotka) ja pytonit. Nuoria yksilöitä uhkaavat myös pienet kissaeläimet, mesimäyrät, paviaanit ja varaanit. Hätätilanteeseen jouduttuaan puna-antiloopit päästävät surkuttelevan huudon. Vaaran havaittuaan ne aluksi piiloutuvat jähmettymällä ja painamalla päänsä ja korvansa alas, jotta eivät tulisi havaituiksi. Jos uhka lähestyy, ne voivat paeta ja juosta nopeasti mutkitellen ja yrittävät piiloutua uudelleen. Puna-antiloopit voivat myös piiloutua saalistajaa maasian koloon.


title: Puna-antilooppi

text: Puna-antilooppi saa ravintonsa pääasiassa puiden ja pensaiden versoista läheltä maan pintaa. Se syö mieluiten ravinnepitoista ja helposti sulavaa kasviravintoa. Ravintokasveihin kuuluvat akasiat, mopanepuut sekä "Combretum"-, "Ziziphus"- ja "Bridelia"-sukujen puut ja pensaat. Se syö etenkin sadekaudella tai maastopalojen jälkeen myös heiniä. Juuret ja mukulat sitä vastoin kuuluvat ruokavalioon etenkin kuivana kautena. Niiden kaivamisessa auttavat terävät sorkat. Ajoittain puna-antiloopit syövät myös hedelmiä. Vesipaikka ei ole välttämätön, sillä ne selviävät pitkiäkin aikoja juomatta.


title: Puna-antilooppi

text: Puna-antilooppi lisääntyy ympäri vuoden, mutta vasoja syntyy eniten marras-joulukuussa. Kantoaika kestää 168–177 vuorokautta. Vasoja syntyy kerralla yleensä yksi, harvoin kaksi. Naaras synnyttää 5,5–9 kuukauden välein, joten se voi saada kaksi poikuetta vuodessa. Vastasyntynyt poikanen painaa noin kilon. Vasat alkavat kävellä ja imeä maitoa emonsa neljästä nisästä jo viiden minuutin ikäisinä. Siitä huolimatta ne pysyvät piilossa ensimmäiset kaksi viikkoa ennen kuin alkavat seurata emoaan. Vasaa imetetään kolme kuukautta, mutta se alkaa syödä myös kiinteää ravintoa noin kahden viikon iässä. Naaraat tulevat sukukypsiksi 6–7 kuukauden ja urokset yhdeksän kuukauden ikäisinä. Puna-antiloopit voivat elää ainakin 7-, ehkä jopa 10–12-vuotiaiksi.


title: Dave Batters

text: Dave Batters (12. heinäkuuta 1969 – 29. kesäkuuta 2009) oli kanadalainen konservatiivipuolueen poliitikko Saskatchewanista. Hän istui parlamentin edustajainhuoneen jäsenenä vuosina 2004–2008. Hän teki itsemurhan 39-vuotiaana kärsittyään psykiatrisista ongelmista.


title: Joshua Nkomo

text: Joshua Mqabuko Nyongolo Nkomo (19. kesäkuuta 1917 – 1. heinäkuuta 1999 Harare) oli zimbabwelainen poliitikko ja yksi ZAPU-puolueen perustajista, joka taisteli Rhodesian valkoista vähemmistövaltaa vastaan.


title: Joshua Nkomo

text: Nkomo opiskeli 1940-luvulla sosiaalitieteitä muun muassa Etelä-Afrikassa ja toimi vuodesta 1951 Rhodesian afrikkalaisten rautatietyöntekijöiden ammattiliiton pääsihteerinä. Hän oli vielä 1950-luvun alussa maltillinen moraalisen varustautumisen kannattaja, mutta radikalisoitui vähitellen itsenäisyystaistelijaksi. Vuonna 1957 hänestä tuli Afrikan kansalliskongressin (ANC) jäsen, kunnes puolue kiellettiin 1959. Tammikuussa 1960 perustettiin Etelä-Rhodesian kansallinen demokraattinen puolue (NDP), joka ryhtyi vastustamaan valkoisten johtamaa Rhodesian ja Njassamaan liittovaltiota. Puolueen johtajaksi valittiin Nkomo.


title: Joshua Nkomo

text: Joshua Nkomo on julkisesti myöntänyt käskeneensä ampua alas 3. syyskuuta 1978 Karibasta Salisburyyn lentäneen matkustajakoneen, lennon RH 825, mutta hän kiistää käskeneensä surmata ja kiduttaa eloonjääneitä. Tämän jälkeen Nkomolla oli suuria vaikeuksia lentomatkustamisessa, sillä useimmat lentäjät useimmissa lentoyhtiöissä eivät yksinkertaisesti ottaneet häntä koneeseen.


title: Joshua Nkomo

text: Ian Smithin ja Abel Muzorewan hallitus kaatui 1979, ja 1980 pidettiin vapaat enemmistövaalit, joissa Nkomon ZAPU hävisi Robert Mugaben ZANUlle. Nkomo toimi Mugaben varapresidenttinä, mutta häntä syytettiin vallankaappaushankkeista ja hänen oli suostuttava Mugaben vaatimuksiin ZANUn ja ZAPUn yhdistymisestä nimellä ZANU-PF.


title: Joshua Nkomo

text: Nkomo kuoli hararelaisessa sairaalassa eturauhassyöpään 1. heinäkuuta 1999. Hänet julistettiin kansallissankariksi heti kuolemansa jälkeen.


title: Martti Rapola

text: Martti Olavi Rapola (10. marraskuuta 1891 Savonlinna – 27. elokuuta 1972 Helsinki) oli akateemikko ja Helsingin yliopiston suomen kielen professori 1930–1957.


title: Martti Rapola

text: Rapolan vanhemmat olivat kansanedustaja Frans Oskar Rapola ja Maria Josefina Jaeckell. Hänen sisarensa oli lastenkirjailija ja kääntäjä Sirkka Rapola. Rapolan ensimmäinen puoliso vuodesta 1917 oli Siiri Isola. Erottuaan hän avioitui vuonna 1933 Lyyli Maria Kokkosen kanssa. Rapolan tytär on dramaturgi ja televisiotuottaja Solja Kievari.


title: Martti Rapola

text: Rapola oli Suomen murteiden ja vanhan kirjakielen tutkija ja tuntija, joka julkaisi useita kymmeniä teoksia ja yli 400 artikkelia. Hän kirjoitti ylioppilaaksi Porin lyseosta 1910 ja valmistui Helsingin yliopistosta filosofian kandidaatiksi 1914, maisteriksi 1915, lisensiaatiksi 1919 ja väitteli filosofian tohtoriksi 1923.


title: Martti Rapola

text: Rapola työskenteli Helsingin uuden yhteiskoulun suomen ja historian opettajana 1919–1924, Suomen liikemiesten kauppaopiston opettajana 1919–1920. Merkittävimmän uransa hän teki yliopistojen palveluksessa, ensin Helsingin yliopiston suomen kielen dosenttina 1921–1926, Turun yliopiston suomen kielen ja sen sukukielten virkaa tekevänä professorina 1923–1924 ja professorina 1924–1930. Hän oli myös Turun yliopiston vararehtori 1924–1925, humanistisen tiedekunnan dekaani 1927–1930 ja ylioppilaskunnan inspehtori 1926–1930. Turusta hän siirtyi Helsingin yliopiston professoriksi.


title: Martti Rapola

text: Yliopistouransa ohessa Rapolalla oli suuri määrä luottamustoimia:


title: Tony Martin (pyöräilijä)

text: Tony Martin (s. 23. huhtikuuta 1985 Cottbus, Saksan demokraattinen tasavalta) on saksalainen maantiepyöräilijä, joka edustaa UCI World Tour -tasolla kilpailevaa Team Jumbo–Visma -tallia. Hän on menestynyt etupäässä etappikilpailuissa ja aika-ajoissa.


title: Tony Martin (pyöräilijä)

text: Martin sai Fabian Cancellaran ja Gustav Larssonin jälkeen pronssia Mendrision MM-kilpailujen aika-ajossa 2009. Melbournen MM-kilpailuissa 2010 hän oli rengasrikosta huolimatta niin ikään kolmas aika-ajossa. Vuonna 2011 hän voitti Pariisi–Nizza-ajon 36 sekunnin erolla Andreas Klödeniin. Saman vuoden Ranskan ympäriajossa hän voitti Grenoblessa aika-ajona käydyn 20. etapin. Hän voitti 2011 aika-ajoetapin myös Espanjan ympäriajossa. Saman vuoden Kööpenhaminan MM-kilpailuissa hän voitti aika-ajon maailmanmestaruuden minuutin ja 15 sekunnin erolla Bradley Wigginsiin.


title: Tony Martin (pyöräilijä)

text: Lontoon olympialaisissa hän oli aika-ajossa hopealla jääden Wigginsille 42 sekuntia. Limburgin MM-kilpailuissa hän voitti toisen maailmanmestaruutensa aika-ajossa viiden sekunnin erolla Taylor Phinneyyn. Samoissa kilpailuissa hän oli mukana myös Omega Pharma-Quick Stepin joukkueaika-ajon kultaa voittaneessa joukkueessa. Ranskan ympäriajossa 2013 hän voitti aika-ajoetapin. Firenzen MM-kilpailuissa hän voitti aika-ajon 46 sekuntia ennen Bradley Wigginsia. Hän kuului jälleen myös joukkueaika-ajon voittaneeseen Omega Pharma-Quick Stepin joukkueeseen.


title: Tony Martin (pyöräilijä)

text: Ranskan ympäriajossa 2014 Martin voitti Mulhouseen päättyneen mäkisen 9. etapin 2 minuutin ja 45 sekunnin erolla lähdettyään yksin irti 59 kilometriä ennen maalia. Samassa kilpailussa hän voitti myös aika-ajoetapin. Hän voitti aika-ajon myös Espanjan ympäriajossa 2014. Ponferradan MM-kilpailuissa 2014 hän sai hopeaa aika-ajossa ja pronssia joukkueaika-ajossa. Ranskan ympäriajossa 2015 hän voitti neljännen etapin. Richmondin MM-kilpailuissa 2015 hän sai hopeaa joukkueaika-ajossa. Dohan MM-kilpailuissa 2016 hän voitti jälleen kultaa sekä aika-ajossa, että joukkueaika-ajossa.


title: Tony Martin (pyöräilijä)

text: Lähde: Cycling Archives


title: Tony Martin

text: Tony Martin voi viitata ainakin seuraaviin henkilöihin:


title: Kazuyoshi Hoshino

text: Kazuyoshi Hoshino (s. 1. heinäkuuta 1947 Shizuoka) on entinen japanilainen F1-kuljettaja. Hän osallistui kahteen F1-osakilpailuun kausilla 1976–1977. Hän oli 11. Japanin GP:ssä 1977. Hän kilpaili Tyrrelistä ja Kojimasta muunnellussa Heros Racing -autolla.


title: Kazuyoshi Hoshino

text: Hoshino kilpaili Kawasakin 125- ja 90-kuutioisissa 60-luvulla voittaen motocross-sarjan mestaruuden vuonna 1968. Hän voitti Japanin Formula 2000 -sarjan mestaruuden vuosina 1975 ja 1977 ja Japanin F2-mestaruuden vuonna 1978. Hän voitti kansallisen F3000-mestaruuden vuosina 1987, 1990 ja 1993 sekä Japanin Sports-Prototype-mestaruuden vuonna 1991 ja 1992. Hän kilpaili myöhemmin Nissanilla yhdessä Masahiro Hasemin kanssa voittaen Japanin Touring car -sarjan mestaruuden vuonna 1990. Hänen varteenotettavin voitto oli vuoden 1985 WEC Fujin 1 000 km voitto. Hoshino osallistui myös Le Mansin 24 tunnin kilpailuun vuosina 1986–1990 ja 1995–1998. Hän oli parhaimmillaan kolmas vuoden 1998 Le Mansin kilpailussa.


title: Kazuyoshi Hoshino

text: Hoshino lopetti kilpailemisen vuonna 2002 keskittyen omaan Super GT -tiimiinsä ja Nissaniin erikoistuvaan yritykseensä. Hänen poikansa Kazuki ajaa isänsä Super GT -tiimissä.


title: Daniel Henney

text: Daniel Phillip Henney (s. 28. marraskuuta 1979) on yhdysvaltalainen näyttelijä, joka on työskennellyt pääasiassa Etelä-Koreassa.


title: Daniel Henney

text: Henney aloitti uransa Koreassa mainosten myötä ja esiintyi muun muassa Coca-Colan ja Olympuksen mainoksissa. Vaikka Henney ei puhunut Koreaa, hänestä tuli tunnettu suositun korealaisen draaman, "My Name is Kim Sam Soon", myötä. Tämän jälkeen hän on esiintynyt muutamissa korealaisissa elokuvissa ja hiljattain myös yhdysvaltalaisessa supersankarielokuvassa "".


title: Marko Tarkkala

text: Marko Tarkkala (s. 16. kesäkuuta 1982 Loppi) on suomalainen endurokuljettaja. Tarkkala siirtyi enduron MM-sarjaan ammattilaiseksi vuonna 2002. Hän saavutti MM-sarjassa kolme henkilökohtaista hopeaa, kaksi pronssia sekä useita joukkueiden maailmanmestaruuksia. Tarkkala päätti ammattilaisuran vuonna 2013.


title: Marko Tarkkala

text: Enduron lisäksi Tarkkala on pelannut Jääkiekkoa harrastusmielellä vuosikausia. Tarkkala pelasi Kiekko-Nikkareissa A-nuorten I-divisioonaa 90-luvun lopulla ja on kuulunut kaudesta 2015-16 lähtien III-divisioonaa pelaavan Riihimäkeläisen Play Teamin kokoonpanoon.


title: Jerry Hoyt

text: Jerry Hoyt (29. tammikuuta 1929 – 10. heinäkuuta 1955 Oklahoma City) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun neljästi kausilla 1950 ja 1953–1955. Hän saavutti paalupaikan vuoden 1955 kilpailussa. Kilpailussa hän keskeytti kierroksella 40 öljyvuotoon. Hänet luokitellaan F1-kuljettajaksi, koska Indianapolis 500 -sarja oli osana Formula 1 -sarjaa vuosina 1950–1960. Hän menehtyi kolarissa Sprint car -kilpailussa Oklahomassa vuonna 1955. Hoyt oli aikansa nuorin paalulle ajanut kuljettaja ennen Eugenio Castellottia.


title: Simo Kirssi

text: Simo Kirssi (3. lokakuuta 1979 Anjalankoski) on suomalainen endurokuljettaja. Kirssi ajaa enduron MM-sarjan E1-luokassa.


title: Simo Kirssi

text: Kirssin sisko Carina on entinen kilpapyöräilijä.


title: Simo Kirssi

text:
Euroopan Cross Country finaali: 1.
Erzberg Königsklasse: 1.
Erzberg-Prolog: 1.
Erzberg-Prolog: 1.


title: Höyryvene Ajax

text: Höyryvene Ajax oli suomalainen matkustaja-alus, joka törmäsi yhteen siipirataslaiva "Runebergin" kanssa yöllä 8. elokuuta 1892 Kruunuvuorenselällä Helsingissä. Turmassa menetti henkensä 38 Ajaxin matkustajaa.


title: Höyryvene Ajax

text: W. A. Svenssonin omistama kanneton ja katoksella varustettu höyryvene "Ajax" toimi sekä hinaajana että matkustaja-aluksena.


title: Höyryvene Ajax

text: Onnettomuuden tapahtuessa "Ajax" oli tilausajossa tuomassa Porvoossa kesäjuhlilla ollutta yleisöä Helsinkiin. Koirasaaren (Hundholmen) luona "Ajax" kohtasi Helsingistä Porvooseen matkalla olleen siipiratasmatkustajalaiva "Runebergin". "Ajax" ajoi niin lähellä Vasikkasaaren rantakarikkoa, että "Runeberg" ei mahtunut "Ajaxin" ja rannan väliin. "Runeberg" väisti "Ajaxia" vasemmalle. Samalla "Ajax" kääntyi tuntemattomasta syystä poikittain "Runebergin" kurssille. "Runebergin" koneet pysäytettiin heti, mutta alukset olivat jo niin lähellä toisiaan, että ne törmäsivät noin kello 0.40 yöllä.


title: Höyryvene Ajax

text: "Runebergin" keula osui höyryveneen rungon keskiosaan ja repi veneen kylkilevyt rikki. Onnettomuutta pahensi se, että "Ajaxin" koneenhoitaja avasi höyryhanat, jolloin kaatuvasta aluksesta paineella purkautunut tulikuuma höyry surmasi monia veden varaan joutuneita "Ajaxin" matkustajia. "Runebergiltä" heitettiin pelastusrenkaita ja köysiä vedessä olijoille. Myös "Runebergin" pelastusveneet laskettiin vesille, mutta tähän meni aikaa.


title: Höyryvene Ajax

text: "Ajaxin" kapteeni F. W. Grön sai myöhemmin sakkotuomion, koska "Ajaxissa" oli onnettomuuden tapahtuessa ollut noin 100 matkustajaa, vaikka suurin sallittu matkustajamäärä olisi ollut 75. "Ajaxin" hajonnut hylky sijaitsee 12 metrin syvyydessä Laajasalon lähellä Koirasaaren ja Vasikkasaaren välisessä salmessa.


title: Beneath the Massacre

text: Beneath the Massacre on Kanadan Montrealissa perustettu teknistä/brutaalia death metalia soittava yhtye.


title: Beneath the Massacre

text: Yhtye perustettiin kesällä 2004. Osa yhtyeen jäsenistä oli aikaisemmin soittanut Observing the Falling Tree -nimisessä yhtyeessä, joka soitti Beneath the Massacren tuotantoon verrattuna paljon progressiivisempaa musiikkia. Beneath the Massacre perustettiin kun silloisena basistina toimineen Elliot Desgagnésin ystävä Dennis Bradley otettiin basistin paikalle Desgagnésin siirryttyä laulajaksi. Ensimmäisen kerran yhtye esiintyi lokakuussa samana vuonna. Ensimmäinen albumi, viiden kappaleen mittainen EP "Evidence of Inequity" julkaistiin toukokuussa 2005 ja sen jälkeen yhtyeeltä on julkaistu kaksi täyspitkää albumia ja yksi EP.


title: Beneath the Massacre

text: Beneath the Massacre on ollut mukana Behemothin, Job for a Cowboyn ja Gojiran kanssa Radio Rebellion -kiertueella 2007 ja Darkest Hourin ja Bleeding Thorughin kanssa Thrash and Burn -Euroopan-kiertueella 2009.


title: Beneath the Massacre

text: Yhtyeen Facebook-sivun mukaan uusimman albumin nauhoitukset aloitettiin 28. heinäkuuta 2011. Uusi "Incongruous" -pitkäsoitto tullaan julkaisemaan 14. helmikuuta 2012.


title: Aterooma

text: Aterooma eli valtimonrasvoittuma on ateroskleroosille ominainen suuren tai keskisuuren valtimon sisäkalvon pullistuma, jonka syynä on rasva-aineiden, erityisesti kolesterolin, kertyminen suonenseinämään.


title: Trolli (tuotemerkki)

text: Trolli on Mederer GmbHn omistama tuotemerkki, jonka nimellä markkinoidaan makeisia. Tuotemerkin toiminta alkoi vuonna 1981. Suomessa Trollin tuotteita markkinoidaan muun muassa Lidlissä. Sen alatuotemerkki Trolli Roadkill Candy jouduttiin vetämään pois markkinoilta vuonna 2005 yleisön vihaisten reaktioiden vuoksi, kun siitä sai käsityksen, että eläimiä voi kohdella huonosti.


title: Rochesterin yliopisto

text: Rochesterin yliopisto () on yksityinen tutkimus- ja opetusyliopisto Rochesterin kaupungissa New Yorkin osavaltiossa Yhdysvalloissa. Yliopistoon kuuluu kuusi tiedekuntaa:


title: Rochesterin yliopisto

text: Vuonna 2008 perustutkinto-opiskelijan opiskelumaksu yliopistossa oli 36 410 dollaria.


title: Puna-antiloopit

text: Puna-antiloopit ("Raphicerus") on onttosarvisiin kuuluva sorkkaeläinten suku. Siihen kuuluu 3 kolme lajia, joskin maa-antilooppi saattaa olla lähempänä suneja ("Neotragus") kuin muita sukunsa lajeja ja kuulua omaan "Nototragus"-sukuunsa. Niitä tavataan luonnonvaraisena eteläisessä ja itäisessä Afrikassa. Niiden ruumiinpituus on 61–95 senttiä ja säkäkorkeus 45–60 senttiä. Ne painavat 7–16 kiloa. Turkki on melko karkea. Vatsapuoli ja häntä ovat valkoiset, mutta muutoin väritys vaihtelee lajeittain. Koirailla on suorat ja sileät sarvet. Korvat ovat suuret ja kapeat, häntä lyhyt ja jalat hennot. Naarailla on neljä nisää.


title: Puna-antiloopit

text: Puna-antiloopit tarvitsevat elinalueeltaan suojapaikkoja. Ne elävät esimerkiksi metsäsavanneilla, metsissä, pensaikoissa ja kallioisilla alueilla. Elinympäristö kuitenkin vaihtelee eri lajeilla. Varsinaisen puna-antiloopin levinneisyys menee osin päällekkäin kahden muun lajin kanssa. Maa- ja mustakorva-antilooppi ovat yöaktiivisia, mutta puna-antilooppi liikkuu päivällä. Reviirin rajat merkitään lannalla virtsalla ja hajurauhasten eritteillä. Erityisesti koiraat puolustavat reviiriään kiivaasti eivätkä siedä toisiaan. Puna-antiloopit liikkuvat yksin, mutta saattavat silti elää löyhinä pareina vaikka lisääntymisaikaa lukuun ottamatta elävät erillään ja puolustavat omaa aluettaan. Vaaran havaitessaan ne eivät pakene vaan piiloutuvat kasvillisuuteen ja makaavat litteänä ja kaula ojennettuna maassa. Ne pakenevat vasta jos uhkaaja tulee aivan viereen. Puna-antiloopit osaavat kuitenkin juosta ketterästi ja voivat paeta maasikojen koloihin. Ravintonsa ne saavat puista, pensaista ja heinistä. Ravinnoksi kelpaavat myös hedelmät ja maasta sorkilla kaivetut juuret ja mukulat. Puna-antiloopit eivät näytä olevan riippuvaisia juoksevasta vedestä, mutta juovat kun sitä on tarjolla. Kaikki lajit voivat lisääntyä ympäri vuoden, mutta eteläisessä Afrikassa huippu ajoittuu kevääseen sateiden alettua. Kantoaika kestää 168–210 päivää. Vasoja syntyy yleensä yksi. Se painaa syntyessään noin kioln ja sitä imetetään 3 kuukautta. Se saavuttaa sukukypsyyden 6–19 kuukauden iässä. IUCN ei luokittele yhtäkään lajia uhanalaiseksi. Näiden antilooppien liha on maukasta, mutta jossain määrin kuivaa.


title: Puna-antiloopit

text: Suvun nimi "Raphicerus" tulee kreikan sanoista "raphis" ja "keras", jotka tarkoittavat "neulasta" ja "sarvea", johtuen suvun lajien terävistä ja suorista sarvista.


title: Carbonari

text: Carbonari eli Sydenpolttajat on vuonna 1807 Napolissa perustettu italialainen salaseura. Sen päämääränä oli Italian vapauttaminen ulkovaltojen vaikutusvallasta, maan kansallinen yhteys ja vapaa valtiomuoto. Ensimmäiset carbonariryhmät nousivat esiin Napoleonin asetettua Joachim Muratin Napolin ja Sisilian kuninkaaksi. Ryhmien toiminta levisi ympäri Italiaa ja Napoleonin sotien jälkeen carbonari-ryhmät toimivat Itävaltaa vastaan. Carbonarin jäsenet siirtyivät vuoteen 1830 mennessä Italian yhdistämistä ajaneeseen "Nuori Italia" -liikkeeseen.


title: Georgianjuutalaiset

text: Georgianjuutalaiset ovat Georgiassa asunut, georgian kieltä puhuva juutalaisryhmä. Historiansa aikana he omaksuivat georgialaisia tapoja ja kielen, jolloin heistä muodostui oma juutalaisryhmänsä esimerkiksi aškenasi- ja sefardijuutalaisten tapaan. Monet gerogianuutalaiset ovat muuttaneet sittemmin Israeliin ja vuonna 2002 Georgiassa asui vain noin 3 700 juutalaista.


title: Georgianjuutalaiset

text: Georgian keskiaikaisten kronikoiden mukaan ensimmäiset juutalaiset saapuivat nykyisen Georgian alueelle 700-luvullea eaa. Assyrian levittäytyessä tuolloisen Israelin kuningaskunnan alueelle. Assyrian hallitsija Nebukadressarin vallattua Jerusalemin vuoden 586 paikkeilla juutalaisia muutti suurempana joukkona Kartlin eli tuolloin laajasti Iberiana tunnetulle alueelle Georgiaan sen tuolloiseen pääkaupunki Mtskhetaan. Paikanpäällä juutalaisille luovutettiin maata edellytyksellä, että he maksaisivat veroja. Tulevien vuosisatojen aikana tapahtui myös useita muita vastaavia juutalaisten muuttoliikkeitä Georgiaan, esimerkiksi roomalaisten tuhotessa Jerusalemin toisen temppelin ensimmäisellä vuosisadalla jaa. Juutalaiset sopeutuivat ympäristöönsä ilmeisen hyvin ja kronikoiden mukaan esimerkiksi heidän puhumansa aramea oli aikanaan georgian ohella alueen huomattavin kieli. Juutalaiset liittyvät myös Georgian kristittyyn perinteeseen yhteyksiensä Israelin alueelle kautta.


title: Georgianjuutalaiset

text: Keskiajalla suuri osa juutalaisista oli muiden georgialaisten tapaan maaorjia. Yhteisöön kuului kuitenkin myös menestyneitä kauppiaita ja juutalaiset hallitsivatkin armenialaisten ohella alueen kauppaa. Itsenäisessä Georgian kuningaskunnassa tai georgialaisissa ruhtinaskunnissa juutalaisiin ei kohdistettu merkittävää vainoa. Juutalaisyhteisöjä oli eri puolilla georgiaa, vaikkakin Mtskhetaa pidettiin yhteisön keskuksena. Vuosien aikana juutalaiset omaksuivat kulttuuriinsa monia georgialaisia tapoja ja esimerkiksi georgian kielen. Georgian juutalaisista muodostuikin esimerkiksi aškenasi- ja sefardijuutalaisten ohella kokonaan oma ryhmänsä.


title: Georgianjuutalaiset

text: 1800-luvun aikana Georgian ruhtinaskunnat päätyivät Venäjän keisarikunnan alaisuuteen. Venäjän lakien laajentuminen käsittämään Georgian juutalaiset poisti monet heidän kansalaisoikeuksistaan. Lisäksi maaorjuus lakkautettiin saman vuosisadan lopulla, mutta sen lakkauttamisen myötä monet juutalaiset päätyivät kokonaan maattomiksi. Monista tulikin tämän jälkeen käsityöläisiä tai kauppiaita. Venäjän keisarikunnan aikana Georgiaan muutti myös aškenasijuutalaisia muualta Venäjältä. 1800-luvun lopulla Georgian juutalaisista tuli aktiivisia sionistisessa liikkeessä. Ensimmäinen sionistinen järjestö Georgiassa perustettiin vuonna 1897 Tbilisissä. Paikallisesta rabbi David Baazovista tuli myös yksi kansainvälisesti johtavista sionisteista. Samoihin aikoihin toinen rabbi Abraam Khvoles perusti ensimmäisen juutalaisen koulun Tskhinvaliin ja elvytti heprean käyttöä.


title: Georgianjuutalaiset

text: Georgiasta tuli lyhyeksi aikaa itsenäinen valtio Venäjän keisarikunnan romahduksen jälkeen vuonna 1918. Itsenäinen Georgia soi juutalaisille jälleen täydet oikeudet ja he osallistuivat suuremmissa määrin julkisiin tapahtumiin. Georgian lyhyt itsenäisyys päättyi bolševikkien kautta 1920-luvulla ja Georgiasta tuli osa Neuvostoliittoa. Vuoden 1926 väestönlaskennan mukaan Neuvostoliitossa oli yli 21 000 georgianjuutalaista, joista 96,6 % puhui georgiaa äidinkielenään. Toisen maailmansodan aikana Georgian juutalaisia palveli Neuvostoliiton armeijassa ja kotirintamalla. Israel itsenäistyi vuonna 1948, mutta Neuvostoliiton viranomaiset estivät paikallisten juutalaisten maastamuuton maahan. Vuonna 1969 useat georgianjuutalaisperheet kirjoittivat kirjeen Yhdistyneille kansakunnille vaatien oikeutta muuttaa Israeliin ensimmäisenä vetoomuksena asian puolesta Neuvostoliitossa. Israel käytti tätä sittemmin laajasti kampanjoidessaan juutalaisten kohtelua vastaan Neuvostoliitossa. Maastamuuttoa koskevia säädöksiä lievenettiin sen jälkeen, kun joukko georgianjuutalaisia järjesti nälkälakon Moskovassa vuonna 1971.


title: Georgianjuutalaiset

text: Juutalaisten maastamuutto kasvoi erityisesti 1980-luvun aikana ja jatkui aina 1990-luvulle saakka Neuvostoliiton romahtamisen myötä. Vuonna 1989 Georgiassa asui vielä 24 720 juutalaista, mutta 1990-luvun loppupuolella jäljellä oli enää noin 14 000. Vuonna 2002 määrä oli vain 3 772. Israelissa georgianjuutalaiset keskittyivät muutettuaan etenkin Tel-Avivin ja Askalonin kaupunkeihin. Georgiassa ja etenkin sen pääkaupunki Tbilisissä toimii kuitenkin edelleen useita juutalaisia järjestöjä ja siellä ilmestyy myös useita juutalaisia lehtiä, kuten "Menora" ja "Shalom".


title: San Leon linna

text: San Leon linna on Italiassa historiallisessa Romagnassa Riminin maakunnassa San Leon kunnassa sijaitseva vanha linna. San Leon linnassa kuoli kuuluisa Cagliostro.


title: Keljonlahden voimalaitos

text: Keljonlahden voimalaitos on Jyväskylän Keljonlahdella sijaitseva voimalaitos. Voimalan omistaa Jyväskylän Voima Oy, jonka suurin omistaja on Jyväskylän Energia. Voimalan rakentaminen aloitettiin vuonna 2007. Hankkeen kustannusarvio oli 250 miljoonaa euroa. Voimala otettiin käyttöön maaliskuussa 2010.


title: Keljonlahden voimalaitos

text:
Voimalaitoksen kattilan toimitti Foster Wheeler Energia. Kattilan asensi puolalainen Mostostal Pulawy. Turbiini- ja generaattoritoimitukset hoiti Energicon ja Power Machinesin yhteenliittymä.
Voimalaitoksen pääkomponentit omistaa 15 vuoden ajan Handelsbanken Finans. Jyväskylän Voima vuokraa laitteet käyttöönsä Handelsbankenilta. Sopimuksen päättymisen jälkeen Jyväskylän Voima voi joko jatkaa sopimusta tai ostaa laitteet itselleen.


title: Keljonlahden voimalaitos

text:
Voimalaitos tuottaa täydellä teholla toimiessaan 240 megawattia kaukolämpöä ja 130 megawattia sähköä tai lauhdeajossa jopa 200 MW sähköä.
Voimalaitoksen piippu on 140 metriä korkea.


title: Keljonlahden voimalaitos

text: Voimalaitoksen käyttö työllistää vakinaisesti 40 henkilöä. Lisäksi polttoaineen hankintaketjussa on noin 250 työpaikkaa. Keljonlahden voimalaitoksen sisäpiippu jouduttiin vaihtamaan korroosion takia vuonna 2016.


title: Keljonlahden voimalaitos

text:
Voimalan pääpolttoaine on puu ja apupolttoaineena turve, mutta Jyväskylän Voima on hakenut ympäristölupaa myös kivihiilelle ja ruokohelvelle. Jyväskylän Voiman silloisen toimitusjohtajan Juha Lappalaisen mukaan kyseessä oli vain varotoimi. Kivihiiltä Keljonlahden voimalassa on kuitenkin poltettu ainakin vuosina 2012-2015. Kivihiilen poltto on ollut suurimmillaan vuosina 2013 ja 2014, jolloin kokonaismäärästä 10–12 prosenttia on ollut kivihiiltä. Polttoaine kuljetetaan voimalaan pääosin rekoilla ja junilla, mutta myöhemmin sitä saatetaan kuljettaa myös vesiteitse. Polttoaine saadaan pääosin sadan kilometrin säteeltä, suurimmaksi osaksi pohjoisesta Keski-Suomesta, jossa on suuret turvevarat. Rautatiekuljetusten toteutuessa turvetta voidaan kuljettaa kauempaakin.
Voimalaitos tarvitsee viisi miljoonaa kuutiota haketta vuodessa.


title: Keljonlahden voimalaitos

text: Voimalaitosta rakensi parhaimmillaan noin 600 henkilöä, joista noin 300 oli ulkomaalaisia. Rakentamisen suoraksi työllisyysvaikutukseksi on Keskisuomalaisen mukaan arvioitu noin 2 000 henkilötyövuotta.


title: Keljonlahden voimalaitos

text: Voimala sai työ- ja elinkeinoministeriöltä 600 000 euroa tukea 2,4 miljoonaa euroa maksavaan savukaasujen lämmön talteenottojärjestelmään. Järjestelmä parantaa voimalan hyötysuhdetta kahdella prosenttiyksiköllä.


title: Keljonlahden voimalaitos

text: Useat valitukset viivästyttivät voimalaitoksen rakentamisen aloittamista. Luonnonsuojelijat kritisoivat luvan hakemista hiilelle aiemmista puheista poiketen. Keljonkankaan asukasyhdistys piti voimalaa uhkana luonnolle, väestölle ja kiinteistöille. Yhdistyksen mukaan hanke runnottiin läpi demokratian sääntöjen vastaisesti. Myös yrittäjäjärjestöt ovat arvostelleet voimalaa.


title: Keljonlahden voimalaitos

text: Poliisin mukaan voimalalle myönnettiin rakennusaluetta muutamia satoja neliömetrejä liito-oravien pesimäalueelle. Poliisi tutki asiaa tuottamuksellisena virkavelvollisuuden rikkomisena. Aiemmin poliisin tietoon oli tullut, että voimalan tieltä oli hävitetty noin puoli hehtaaria liito-oravien reviiriä vastoin rakennuslupaa.


title: Tulirakko

text: Tulirakko ("Noctiluca scintillans" syn. "Noctiluca miliaris") on valtamerien pintakerroksissa elävä pallomainen, noin yhden millimetrin mittainen panssarilevä, joka loistaa pimeässä. Suurin joukoin esiintyessään tulirakko aiheuttaa meren pinnassa valoilmiön, noidantulen.


title: From Afar

text: From Afar on Ensiferumin neljäs studioalbumi, joka julkaistiin 8. syyskuuta 2009. Albumi on ensimmäinen, jolla live-esiintymisistä tutuksi tullut kosketinsoittajana Emmi Silvennoinen toimii varsinaisena jäsenenä.


title: From Afar

text: Ensiferum ilmoitti kotisivuillaan 22. huhtikuuta 2009 virallisesti aloittaneensa neljännen studioalbumin äänittämisen 13. huhtikuuta 2009, ja että se sisältäisi 7 kappaletta ja intron sekä tulisi ilmestymään 9. syyskuuta 2009. Samalla julkistettiin myös laajamittainen julkaisukiertue, jolle liittyisivät myös virolainen Metsatöll ja helsinkiläinen Tracedawn.


title: From Afar

text: 26. heinäkuuta yhtyeen nettikauppaan ilmestyivät ennakkomyyntiin sekä uusi levy, jonka nimeksi täten paljastui From Afar, että 3 pakettia sisältäen oheistuotteita. Albumin kappalelistaus sekä ääninäytteitä julkaistiin 6. elokuuta 2009. Albumin nimikappaleesta kuvattu musiikkivideo julkaistiin 6. syyskuuta. Itse albumin julkaisu siirtyi viikolla valmistusongelmien vuoksi.


title: Buharanjuutalaiset

text: Buharanjuutalaiset (tadžikiksi "isroil", "jahudi") ovat Keski-Aasiassa, etupäässä Uzbekistanissa ja Tadžikistanissa asunut juutalaistadžikkia puhuva juutalaisryhmä.


title: Buharanjuutalaiset

text: Ensimmäiset tiedot Keski-Aasian juutalaisista ovat 700–800-luvuilta. Heidän arvellaan saapuneen sinne huomattavasti aikaisemmin, mahdollisesti jo 500-luvulla eaa. 1200-luvulla mainitaan juutalaisyhdyskunta Buharassa, josta 1500-luvulla tuli Keski-Aasian tärkein juutalaiskeskus. Keski-Aasian ja Afganistanin juutalaiset erosivat Iranin juutalaisyhteisöstä 1500-luvun alussa, ja 1700-luvun lopulla buharanjuutalaiset muodostivat erillisen yhteisön. Buharassa oli erityisiä juutalaiskortteleita, joiden ulkopuolella juutalaiset eivät saaneet asua. 1700–1800-lukujen vaihteessa osa heistä käännytettiin väkisin muslimeiksi. 1840-luvulla rakennettiin Samarkandin juutalaiskortteli, ja myöhemmin juutalaisyhdyskuntia syntyi myös muihin kaupunkeihin. 1800-luvun lopussa buharanjuutalaisia arvioidaan olleen noin 16 000 henkeä.


title: Buharanjuutalaiset

text: Juutalaiset joutuivat maksamaan erityistä veroa ja pitämään muusta väestöstä erottuvia vaatteita. Kaupunkien juutalaisyhdyskunnilla oli sisäinen itsehallinto ja omat uskonnolliset koulunsa. Elinkeinoja olivat langan ja kankaiden värjäys, silkkikauppa ja osittain myös maanviljely. 1800-luvulla sallittiin buharanjuutalaisten kaupankäynti ja asettuminen Venäjälle. Tehdasvalmisteisten kankaiden tulo markkinoille lopetti värjäysammatin. 1900-luvun alussa buharanjuutalaiset harjoittivat lähinnä käsityö- ja palveluammatteja sekä pienimuotoista kaupankäyntiä.


title: Buharanjuutalaiset

text: 1920–1930-luvuilla perustettiin juutalaisten tuotanto-osuuskuntia ja kolhooseja. Osa juutalaisista työskenteli tehtaissa. Tärkeimmiksi asutuskeskuksiksi muodostuivat Samarkand, Taškent, Dušanbe, Buhara, Kokand, Andižan, Margelan, Hatyrtši ja Šahrisabz. Buharanjuutalaisilla oli omat koulunsa, kirjallisuus ja ammattiteatteri. 1940-luvulla kansallinen kulttuuritoiminta lakkautettiin. 1970-luvulta lähtien suurin osa buharanjuutalaisista on muuttanut Israeliin.


title: Anthony Parker (täsmennyssivu)

text: Anthony Parker -nimisiä henkilöitä ovat:


title: José Couto

text: José Guilherme Ferreira do Couto () on portugalilainen entinen uimari ja MM-mitalisti. Hän oli erikoistunut rintauintiin. Couto voitti Moskovan lyhyen radan MM-kilpailuista 2002 hopeaa 50 metrin rintauinnista. Couto voitti uransa aikana myös hopean ja pronssin lyhyen radan EM-kilpailuista. Hänen kaikki arvokilpailumitalinsa ovat rintauinnista. Hän edusti kotimaataan yhteensä kolmissa olympialaisissa, vuosina 1996, 2000 ja 2004, parhaana sijoituksenaan kaksi kertaa 18. tila.


title: José Couto

text: Couto ehti edustaa uintiurallaan seuratasolla kolmea eri uimaseuraa. Ne olivat Sporting Clube de Portugal, Clube Natacão da Adamora ja Florida Gators. Couto on 192 senttimetriä pitkä ja painoi aktiiviurallaan 82 kilogrammaa.


title: Gregori Tigerstedt

text: Gregori Fredrik Tigerstedt (10. helmikuuta 1784 Joroinen – 19. toukokuuta 1863 Helsinki) oli suomalainen Suomen sodassa taistellut everstiluutnantti, jolle on omistettu J. L. Runebergin Vänrikki Stoolin tarinoiden "Vänrikin tervehdys" -runo.


title: Gregori Tigerstedt

text: Tigerstedtin vanhemmat olivat Savon ja Savonlinnan jalkaväkirykmentin everstiluutnantti Georg Fredrik Tigerstedt ja hänen toinen puolisonsa Brita Sofia Aminoff. Hän kävi Haapaniemen sotakoulua 1796–1800 ja hänestä tuli vuonna 1800 Savon keveän jalkaväen rykmentin vänrikki.


title: Gregori Tigerstedt

text: Tigerstedt palveli Suomen sodan aikana vänrikkinä Savon jalkaväessä. Hän haavoittui melko pahoin Revonlahden taistelussa 27. huhtikuuta 1808. Samassa taistelussa kaatui hänen serkkunsa luutnantti Erik Aleksander Tigerstedt (s. 1781, Pieksämäki), joka mainitaan Vänrikki Stoolin tarinoiden "Sotamarski"-runossa.


title: Gregori Tigerstedt

text: Sodan jälkeen Gregori Tigerstedt palasi Suomeen ja toimi muun muassa Kuopion tarkk’ampujapataljoonan päällikkönä 1829–1831. Kun joukko-osasto hajotettiin hän erosi palveluksesta 1831 everstiluutnanttina ja vietti elämänsä loppuvuodet Helsingissä. Helsingin Kaisaniemessä pidettiin Revonlahden taistelun 50-vuotispäivänä 27. huhtikuuta 1858 juhla jossa J. L. Runeberg lausui Tigerstedtin kunniaksi kirjoittamansa runon "Vänrikin tervehdys".


title: Steffen Hamann

text: Steffen Ewald Hamann (s. 14. kesäkuuta 1981, Rattelsdorf) on saksalainen koripalloilija. Hamannin nykyinen seurajoukkue on FC Bayern München.


title: Steffen Hamann

text: Hamann pelasi juniorikoripalloa TTL Bambergin, TSV Breitengüßbachin, Rattelsdorfin ja Kemmernin koripallojoukkueissa. Ensimmäisen pelinsä Bambergin edustusjoukkueessa hän pelasi kaudella 1999–2000. Hän pelasi samanaikaisesti myös Breitengüßbachin joukkueessa aina vuoteen 2003 saakka. Hän siirtyi Saksasta muualla Eurooppaan ja teki sopimuksen Fortitudo Bolognan kanssa. Visiitti jäi kuitenkin lyhyeksi, sillä Hamann lähti joukkueesta heti samana vuonna. Italiasta Hamann palasi tuttuun Bambergiin. Kauden 2007–2008 jälkeen hän teki ALBA:n kanssa kolmen vuoden sopimuksen. Sopimuksen ansiosta hän ansaitsi vuodessa 450 000 euroa nettona. Hamann siirtyi kuitenkin jo kahden kauden jälkeen toisella sarjatasolla pelanneeseen FC Bayern Müncheniin.


title: Steffen Hamann

text: Hamann on edustanut Saksan maajoukkuetta vuoden 2003 EM-kisoissa, vuoden 2007 EM-kisoissa, vuoden 2006 MM-kisoissa sekä Pekingin olympialaisissa 2008. Hänen ensimmäinen maaottelunsa oli vuonna 2003.


title: Jevgeni Ryžkov

text: Jevgeni Aleksandrovitš Ryžkov (, ) on kazakstanilainen uimari ja MM-mitalisti. Hän on erikoistunut rinta- ja sekauintiin. Ryžkov voitti Shanghain lyhyen radan MM-kilpailuista 2006 pronssia 200 metrin rintauinnista, maanmiehensä Vladislav Poljakovin ja Australian Brenton Rickardin jälkeen.


title: Jevgeni Ryžkov

text: Hän on edustanut kotimaataan yhteensä kaksissa olympialaisissa, vuosina 2004 ja 2008, parhaana sijoituksenaan 25. tila 200 metrin sekauinnissa. Ryžkov on 180 senttimetriä pitkä ja painaa 80 kilogrammaa.


title: Axel Fredrik Tigerstedt

text: Axel Fredrik Tigerstedt (20. marraskuuta 1860 Pavlovsk, Venäjä – 26. marraskuuta 1926) oli suomalainen valtioneuvos, geologi ja dendrologi. Hänet tunnetaan ennen kaikkea Arboretum Mustila-puulajipuiston perustajana.


title: Axel Fredrik Tigerstedt

text: Tigerstedtin vanhemmat olivat kenraalimajuri Gustaf Alexander Tigerstedt ja Josefina Margaretha af Forselles. Hän pääsi ylioppilaaksi 1878 ja valmistui vuori-insinööriksi ja filosofian kandidaatiksi 1883. Tigerstedt toimi valtiongeologina 1885–1887 sekä teollisuushallituksessa intendenttinä 1887–1901 ja yli-intendenttinä 1901–1917. Vuodesta 1901 Tigerstedt viljeli Mustilan kartanoa Elimäellä. Tigerstedt perusti 1902 kartanon lähellä olevalle Kotikunnaan mäelle "Arboretum Mustila" nimisen puulajitarhan jossa hän alkoi viljellä ulkomaisia puulajeja. Tigerstedtin kuoltua hänen poikansa Carl Gustav Tigerstedt jatkoi tätä viljelytoimintaa ja laajensi sitä myös koristepuihin ja pensaisiin. Arboretumia hoitaa nykyisin 1984 perustettu "Mustilan Kotikunnassäätiö".


title: Axel Fredrik Tigerstedt

text: Axel Fredrik Tigerstedt oli naimisissa vuodesta 1885 Mary Florence Helene von Schoultzin kanssa. Keksijänä tunnettu Eric Tigerstedt oli heidän poikansa.


title: Bolikhamxai

text: Bolikhamxai () on Laosin provinssi, joka sijaitsee maan keskiosassa. Sen pinta-ala on 14 863 neliökilometriä. Vuoden 2015 väestönlaskennassa maakunnassa oli 273 700 asukasta.. Se rajoittuu lännessä Thaimaahan ja idässä Vietnamiin. Alue muodostettiin Vientianen ja Khammouanin provinssien osista. Provinssin alueella on Aasian suuriin karstimaaesiintymä.


title: Bolikhamxai

text: Bolikhamxai jakautuu kuuteen piirikuntaan, jotka toimivat paikallishallinnon alaisuudessa. Ne ovat:


title: Maailman ympäri 80 päivässä (vuoden 1989 sarja)

text: Maailman ympäri 80 päivässä (engl. "Around the World in 80 Days") on yhdysvaltalainen vuonna 1989 valmistunut kolmiosainen minisarja. Se perustuu Jules Vernen samannimiseen kirjaan, mutta matka kulkee eri reittiä kuin kirjassa, ja matkalaiset kohtaavat aikansa kuuluisuuksia (Louis Pasteur, Kuningatar Viktoria) toisin kuin kirjassa.


title: West Coast hip hop

text: West Coast hip hop () on rap-musiikin alagenre, joka on syntynyt Los Angelesissa, Kaliforniassa.


title: West Coast hip hop

text: Tyylilaji on oletettavasti alkanut 1970-luvun puolivälissä, vaikka sen kulta-aika olikin 1980-luvun loppupuolelta eteenpäin. West Coast hip hop on muodostunut tummaihoisten ja meksikolais-amerikkalaisten, pääosin Cripsien, Bloodsien ja muiden jengiläisten aloittamana. Ensimmäisiä menestyneitä West Coast hip hop -artisteja olivat muun muassa Ice-T, gangsta rap -ryhmä N.W.A ja sen jäsenet. 1990-luvun alussa tulivat muun muassa 2pac, Snoop Dogg, Nate Dogg, Xzibit ja Tha Dogg Pound. 1990-luvun alussa länsirannikossa kehittyi rap-musiikin tyylisuunta G-funk.


title: West Coast hip hop

text: 2000-luvun alussa West Coast hip hopin suosio alkoi laskea ja fanit keskittyivät enemmän itärannikkon ja eteläisen Yhdysvaltain musiikkiin. Monen mielestä Game oli isossa roolissa länsirannikon nostamisessa takaisin suosioon 2000-luvun puolivälissä. Muun muassa Kendrick Lamar, YG sekä Nipsey Hussle ovat eräitä keskeisimpiä 2010-luvun West Coast hip hop -artisteja.


title: Norman E. Amundson

text: Norman E. Amundson kanadalainen ammatinvalintapsykologian professori Brittiläisen Kolumbian yliopistossa. Häneltä on julkaistu suomeksi kirja "Aktiivinen ohjaus" (2005, Psykologien Kustannus), jossa hän painottaa luovuuden merkitystä ohjaustyössä (esim. ammatinvalinnassa tai oppilaanohjauksessa).


title: W. W. Tuomioja

text: Walto Wihtori Tuomioja (7. maaliskuuta 1888 Parkano – 2. lokakuuta 1931 Helsinki) oli suomalainen päätoimittaja ja Kansallisen Edistyspuolueen kansanedustaja.


title: W. W. Tuomioja

text: Tuomiojan vanhemmat olivat torppari Efraim Tuomioja ja Severiina Stenfors. Hän pääsi ylioppilaaksi 1909, valmistui lakitieteen kandidaatiksi 1916 ja sai varatuomarin arvon 1919. Tuomioja oli Raittiusjärjestöjen keskustoimiston palveluksessa 1913–1917, Helsingin Sanomien toimituksen jäsenenä vuodesta 1917 lähtien, eduskunnan suuren valiokunnan sihteerinä 1921 sekä sisäasiainministeriön ylimääräisenä esittelijänä 1921–1922. Hän toimi Helsingin Sanomien toisena päätoimittajana 1927–1931 yhdessä Eljas Erkon kanssa.


title: W. W. Tuomioja

text: Tuomioja oli edistyspuolueen kansanedustajana Turun läänin pohjoisesta vaalipiiristä 1924–1929 ja Hämeen läänin pohjoisesta vaalipiiristä 1930–1931. Hän toimi eduskunnan lakivaliokunnan puheenjohtajana ja 1930-1931 myös edistyspuolueen puheenjohtajana. Tuomioja kuoli kesken edustajakautensa 1931 ja hänen seuraajakseen eduskuntaan tuli Maalaisliiton Eetu Jussila.


title: W. W. Tuomioja

text: Tuomioja oli kutsuntalaitoksen keskuslautakunnan jäsen vuodesta 1923, Nuorsuomalaisen sanomalehtimiesyhdistyksen johtokunnan puheenjohtaja 1918–1931, Kansallisen Edistyspuolueen puoluehallituksen jäsen 1921–1931, Kansallisen Edistyspuolueen puheenjohtaja 1930-1931, sekä Helsingin Sanomain johtokunnan jäsen 1923–1931.


title: W. W. Tuomioja

text: Walto Tuomioja oli naimisissa vuodesta 1911 Laina Sofia Bomanin kanssa. Heidän poikansa oli suurlähettiläs ja ministeri Sakari Tuomioja, jonka poika Erkki Tuomioja jatkaa suvun poliitikkoperinnettä kolmannessa polvessa. Toisesta pojasta Maunu Elias Tuomiojasta (s. 1917) tuli lääketieteen ja kirurgian tohtori ja silmätautien ja mikrobiologian erikoislääkäri.


title: DJ Kool Herc

text: DJ Kool Herc, oikealta nimeltään Clive Campbell, (s. 16. huhtikuuta 1955) on jamaikalaissyntyinen DJ, joka on ollut tärkeässä osassa hip hopin syntyyn Bronxissa, New Yorkissa. Hänet tunnetaan myös nimillä Kool DJ Herc ja Kool Herc.


title: DJ Kool Herc

text: Campbell syntyi Kingstonissa, Jamaikassa ensimmäisenä Keith ja Nettie Campbellin kuudesta lapsesta. Marraskuussa 1967, hänen ollessaan 12-vuotias, perhe muutti Bronxiin, New Yorkin osavaltioon Yhdysvalloissa. Hän kävi Alfred E. Smithin Ammatti- ja Teknisen High Schoolin Bronxissa, jossa hän sai ison kokonsa ja koripallotaitojensa ansiosta lempinimen ”Hercules”. Hän perusti Bronxissa graffitijengin nimeltä Ex-Vandals (suom. "Ex-vandaalit") ja otti nimen Kool Herc. Hän rupesi hankkimaan eri levyjä, joita he siskonsa kanssa soittivat asunnossaan, legendaarisessa 1520 Sedgwick Avenuessa, ”hip hopin kotitalossa”. Kool Hercin ensimmäinen soittopöytä muodostui kahdesta levysoittimesta ja kitaravahvistimesta, joilla hän soitti muun muassa James Brownin kappaleita.


title: DJ Kool Herc

text: DJ Kool Herc on hyvin tunnettu myös breakdownin kehittämisestä. Breakdown on välisoitto, joka soitetaan hitaammassa kompissa ja jossa kitara ja basso soittavat yksinkertaista riffiä ja rummut soittavat hidasta komppia. Juhlien ollessa huipussaan Herc käytti tekniikkaa, jossa yhden kappaleen breakdownin loppuessa hän vaihtoi seuraavan kappaleen breakdowniin, saaden kappaleen breakdownin tuplakestoiseksi. Hän nimesi tekniikan ”The-Merry-Go-Roundiksi”.


title: DJ Kool Herc

text: Ensimmäinen Merry-Go-Round, jonka Clive soitti, oli James Brownin ”Give It Up Or Turn It A Loose” -kappaleen breakdownista The Incredible Bongo Bandin ”Bongo Rock”:n breakiin. Herc huuteli soittamiensa biittien rytmiin yleisöä villitseviä huudahduksia, esimerkiksi ”This is the joint! To the beat y’all!”


title: DJ Kool Herc

text: Vuoteen 1979 mennessä Kool Herc oli jo jäänyt uusien DJ:iden kuten Afrika Bambaataan ja Grandmaster Flashin varjoon ja vuonna 1980 hän lopetti suurilta osin soittamisen.


title: DJ Kool Herc

text: Kool Herc on myöhemmin esiintynyt elokuvassa "Beat Street" (1984) omana itsenään. Vuonna 1994 Herc esiintyi Terminator X & the Godfathers of Threatt -yhtyeen albumilla "Super Bad". Hänen isänsä kuoli 1980-luvun puolivälissä, ja murheidensa keskellä hän tuli riippuvaiseksi crackista.


title: DJ Kool Herc

text: Vuonna 2005 Kool Herc esiintyi MC Jinin ”Top 5 (Dead or Alive)” -kappaleen musiikkivideolla.


title: DJ Kool Herc

text: Vuodesta 2007 lähtien Campbell on ollut osana hanketta, jolla yritetään säästää hänen kotitalonsa eli 1520 Sedgwick Avenue. Kesällä 2007 New Yorkin osavaltion virkamiehet julistivat 1520 Sedgwick Avenuen ”Hip Hopin syntymäpaikaksi”. "Time" -lehti on nimittänyt Kool Herciä ”Hip Hopin perustajaisäksi”.


title: DJ Kool Herc

text: Vuonna 2011 ilmoitettiin, että Kool Herc sairastui vakavasti, eikä hänellä ole sairausvakuutusta. Huhtikuussa 2013 ilmoitettiin, että Kool Herc on toipunut leikkauksista.


title: Vakoilija

text: Vakoilija voi tarkoittaa muun muassa seuraavia:


title: Andrea Thompson

text: Andrea Thompson (s. 22. toukokuuta 1959 Dayton, Ohio) on yhdysvaltalainen näyttelijä. Hänet tunnetaan parhaiten rooleistaan televisiosarjoissa "Viinitila Falcon Crest", "Babylon 5", "Kunnian miehet", "24" ja "NYPD Blue".


title: Andrea Thompson

text: Thompsonin ensimmäinen merkittävä elokuvarooli oli vuoden 1987 elokuvassa "Wall Street – rahan ja vallan katu", jossa hän näytteli prostituoitua. Vuonna 1989 hän sai roolin Genele Ericsonina saippuasarja "Falcon Crestin" viimeisellä tuotantokaudella. Vuosina 1994–1995 Thompson esitti telepaatti Talia Wintersiä science fiction -televisiosarjassa "Babylon 5". Hän jätti "Babylon 5:n" sarjan toisen tuotantokauden lopussa.


title: Andrea Thompson

text: Tämän jälkeen Thompson näytteli sarjassa "Kunnian miehet" Alison Krennickiä. Sittemmin hän liittyi "NYPD Blue" -rikossarjan näyttelijäkuntaan. "NYPD Bluessa" Thompson esitti etsivä Jill Kirkendallia. Huhtikuussa 2000 hän jätti sarjan tavoitellakseen toimittajan uraa.


title: Andrea Thompson

text: Journalistiuransa Thompson aloitti Albuquerquessa toimivalla KRQE-televisiokanavalla yleistoimittajana.


title: Andrea Thompson

text: Kesäkuussa 2001 Thompsonista tuli CNN Headline News -kanavan iltauutisten ankkuri. CNN oli tammikuussa lomauttanut 4000 työntekijästään kaikkiaan 400 ja kiinnitti huomionsa persoonallisuuksiin houkutellakseen itselleen nuorempaa katsojakuntaa. Thompsonin ensimmäiset sanat uutisankkurina suorassa lähetyksessä olivat: ”Hei, olen Andrea Thompson, ja ellet ole elänyt luolassa, luultavasti jo tiedätkin sen.” Hänen palkkaamisensa sai journalistipiireissä ristiriitaisen vastaanoton, sillä Thompson oli aikoinaan keskeyttänyt lukion, ja hänelle oli tuossa vaiheessa kertynyt toimittajakokemusta ainoastaan yhden vuoden ajalta. Samoihin aikoihin Internetissä alkoi levitä alastonkuvia ja videopätkiä Thompsonin 1980-luvun elokuvista, mikä aiheutti kiusallisen tilanteen CNN:lle. Maaliskuussa 2002 hän jätti kanavan. Tuolloin arveltiin, että pitkät työpäivät estivät Thompsonia olemasta hänen yhdeksänvuotiaan poikansa luona.


title: Andrea Thompson

text: CNN:ltä lähdön jälkeen Thompson ryhtyi työskentelemään Court TV -televisiokanavalle, jossa hän esitteli "NYPD Blue" ja "Forensic Files" -sarjojen jaksoja ja toimi kertojan äänenä "The System" -dokumenttisarjassa. Hän myös näytteli Nicole Duncan -hahmoa sarjassa "24".


title: Bill Holland

text: William "Bill" Holland (18. joulukuuta 1907 – 19. toukokuuta 1984) oli yhdysvaltalainen Indianapolis 500 -kuljettaja. Hän osallistui viiteen Indianapolis 500 -kilpailuun kausilla 1947–1950 ja 1953. Hän voitti vuoden 1949 kilpailun ja ajoi kolmesti toiseksi. Hän saavutti yhteensä 4 palkintosijaa ja 24 pistettä, joista F1-tuloksiin on laskettu vain 6 pistettä ja yksi palkintosija.


title: Bill Holland

text: Holland valittiin vuoden 2005 National Sprint Car Hall of Fameen.


title: Bill Homeier

text: Bill Homeier (31. elokuuta 1918 Rock Island, Texas – 5. toukokuuta 2001 Houston) oli yhdysvaltalainen Indianapolis 500 -kuljettaja. Hän osallistui kolmeen Indianapolis 500 -kilpailuun kausilla 1954–1955 ja 1960. Hän saavutti yhden pisteen ajamalla viidenneksi vuoden 1955 kilpailussa. Hän jakoi sijoituksensa Walt Faulknerin kanssa. Hän teki uniikin ennätyksen vuoden 1954 kilpailussa ajamalla viimeiseksi, mutta ajoi 74 kierrosta, eniten viimeiseksi jääneeltä kuljettajalta.


title: United Fruit Company

text: United Fruit Company oli suuri yhdysvaltalainen yritys, joka kävi kauppaa kolmannen maailman viljelyksillä kasvaneilla hedelmillä ja vihanneksilla.


title: United Fruit Company

text: Yritys syntyi 1899 kahden yhtiön Minor C. Keithin banaanikauppaa käyvän yrityksen ja Andrew W. Prestonin Boston Fruit Companyn sulautuessa yhteen. Vaikka se kilpaili Standard Fruit Companyn kanssa, sillä oli tietyillä alueilla täydellinen monopoli.


title: United Fruit Company

text: Banaanityöläisten joukkomurha tapahtui 6. joulukuuta 1928 Ciénagan kaupungissa Kolumbiassa. Amerikkalainen banaaniyhtiö United Fruit Company kukisti väkivalloin parempia työoloja vaatineen työläisjoukon. Tapahtumassa sai surmansa tuntematon määrä hedelmäplantaasin työntekijöitä. Työläiset vaativat muun muassa kahdeksan tunnin työpäivää ja kuusipäiväistä työviikkoa.


title: United Fruit Company

text: Maista, joissa United Fruit Company oli tosiasiallinen vallankäyttäjä, käytettiin O. Henryn keksimää nimitystä banaanitasavalta.


title: United Fruit Company

text: United Fruit Company on saanut paljon kritiikkiä osakseen vuosikymmenten aikana. Sen toimintatapoja niin työntekijöitä kuin ympäristöä kohtaan kehitysmaissa on arvosteltu. Suomessa Agit Prop -musiikkiyhtye julkaisi 1970-luvulla Pablo Nerudan samannimiseen runoon sävelletyn kappaleen "The United Fruit", jonka sanoitus kritisoi yhtiön ylivaltaa banaanitasavalloissa.


title: United Fruit Company

text: Yritys sulautui Eli M. Blackin AMK:hon vuonna 1970, jolloin syntyi United Brands Company. Carl Lindner Jr. muutti yhtiön 1984 sen nykyiselle nimelle Chiquita Brands International, jonka markkinointinimi on Chiquita.


title: Julia Blake

text: Julia Blake (s. 1936) on brittiläinen näyttelijä, joka asuu ja toimii pääasiassa Australiassa. Hän on esiintynyt useissa televisiosarjoissa ja elokuvissa, kuten "Prisoner" ja "". Hän on naimisissa näyttelijä Terry Norrisin kanssa ja heillä on kolme lasta.


title: Saksan sotilaspiirit

text: Saksan sotilaspiirit (, yks. "Wehkreis", lyh. WK) jakoivat Saksan maan sotilaspoliittisiin hallintoalueisiin, joiden kunkin tarkoitus oli vastata alueensa värväys- ja sotilaskoulutusasioista. Kussakin piirissä oli myös niiden alueilla olevien joukkojen huoltamisesta ja täydennyksestä vastaavia laitoksia. Sotilaspiirijärjestelmä oli käytössä Weimarin tasavallan ja myöhemmin natsihallinnon aikana. Rauhan aikana alue majoitti sen numeroa vastaavaa armeijakuntaa, esim. Baijerin VII sotilaspiirin alueella toimi VII armeijakunta ja sen esikunta. Weimarin aikana Saksa jaettiin 13 piiriin, roomalaisilla numeroilla merkittynä I-XIII sotilaspiireihin.


title: Saksan sotilaspiirit

text: Kun natsi-Saksa liitti Itävallan Saksan alueisiin 1938 jaettiin entinen Itävalta kahdeksi uudeksi sotilaspiiriksi, joiden nimiksi annettiin XVII (Wien) ja XVIII (Salzburg). Kun Saksa oli vallannut Puolan 1939, ennen ensimmäistä maailmansotaa Saksaan kuuluneet alueet nimettiin XX (Danzig nyk. Gdańsk) ja XXI (Posen, nyk. Poznań).


title: A Dangerous Man

text: A Dangerous Man on vuonna 2009 suoraan DVD:lle julkaistu yhdysvaltalainen toimintatrillerielokuva. Elokuvan ohjasi ja käsikirjoitti Keoni Waxman. Pääosaa näyttelee Steven Seagal.


title: A Dangerous Man

text: Shane Daniels (Seagal) vapautuu istuttuaan syyttömänä vankilassa kuusi vuotta. Pian hän todistaa sattumalta poliisin murhan roistojen jäljiltä. Puuttuessaan tilanteeseen Daniels löytää tajuttomana olevan tytön ja säkillisen rahaa auton peräkontista. Daniels pakenee paikalta myös sattumalta paikalla olleen Sergein kanssa. Daniels huomaa kuitenkin sotkeutuneen kiinalaismafian huumerahoihin, mutta päättää suojella nuoren naisen turvallisuutta. Tyttö haluaa pelastaa setänsä ja saada hänet turvaan Yhdysvaltoihin. Daniels lupaa auttaa, mutta saa peräänsä Chenin ja Everstinä kutsutun miehen joukot peräänsä. Lisäksi kiinalaismafian palveluksessa oleva paikallinen poliisi on hänen perässään. Daniels saa kuitenkin apua Sergein isältä, joka on venäläinen gansteri paikallisessa kylässä.


title: Jalkapallon historia

text: Jalkapallon historian katsotaan usein alkavan muinaisista jalkapalloa muistuttavista peleistä, joita pelattiin esimerkiksi Kiinassa ja Euroopassa jo ajanlaskun alun tienoilla. Nykyisin tunnetun jalkapallon juuret ovat Englannissa, missä eräänlaista jalkapalloa pelattiin jo keskiajalla. Nykymuotoinen jalkapallo kehittyi 1800-luvulla Englannin sisäoppilaitoksissa. Jalkapallo ja rugby kehittyivät omiksi lajeikseen 1800-luvun lopulla, kun jalkapalloon luotiin sääntö, että palloa ei saa pelata käsin.


title: Jalkapallon historia

text: Ensimmäinen jalkapalloseura Sheffield FC perustettiin 1857 ja ensimmäinen sarja, Englannin 1. divisioona, vuonna 1888. Olympialajina jalkapallo oli ensimmäisen kerran vuonna 1900 Pariisin olympialaisissa. Kansainvälinen jalkapalloliitto eli FIFA perustettiin 1904. Ensimmäinen maanosan sisäinen mestaruusturnaus Copa América järjestettiin Etelä-Amerikassa vuonna 1916. Ensimmäinen maailmanmestaruusturnaus järjestettiin 1930 Uruguayssa, ja siihen osallistui yhdeksän maata Amerikasta ja neljä Euroopasta. Ensimmäiset naisten MM-kilpailut järjestettiin 1991 Kiinassa.


title: Jalkapallon historia

text: Nykypäivänä jalkapallo on maailman suosituin urheilulaji, ja vuoden 2006 MM-kilpailujen loppuottelua seurasi arviolta 715 miljoonaa katsojaa.


title: Jalkapallon historia

text: Kiinassa pelattiin jalkapalloa muistuttavaa "tsu chua" ("cuju", ) Han-dynastian aikaan yli 2000 vuotta sitten. Tsu chu oli sotilaallinen harjoitus, jossa käytettiin joskus pelivälineenä vihollisen päätä. Tavallisesti pelivälineenä oli nahkainen pallo, joka oli tarkoitus saada yhdeksän metrin korkeudella olevaan maaliin, jonka halkaisija oli 30−40 cm. Hieman myöhemmin Japanissa pelattiin "kemaria", jossa pallo pyrittiin saamaan kahden bambuseipään välistä. Pelaajia kentällä oli kahdesta kahteentoista. Peliä pelattiin jaloilla, ja pallo oli tarkoitus saada mahdollisimman korkealle, lähelle jumalaa. Antiikin Kreikassa pelattiin "episkuros"-nimistä peliä, jossa palloa tosin heitettiin eikä potkittu. Antiikin Roomassa pelattiin "harpascumia", jonka roomalaiset toivat myös Britanniaan. Harpascum oli väkivaltainen peli, jossa pallo pyrittiin varastamaan vastustajalta.


title: Jalkapallon historia

text: Keskiajalla jalkapalloa muistuttavia pelejä pelattiin ainakin Ranskassa, Italiassa ja Englannissa. Ranskassa peli tunnettiin nimillä "soule", "choule" ja "cholle". Se oli lähinnä tavallisen kansan ja munkkien harrastus, mutta myös hoviväki osallistui pelaamiseen. Italiassa pelatussa "calciossa" pallon halkaisija oli yhdeksän senttimetriä ja kenttä oli niin pitkä kuin "voimakas mies saattaa kiven heittää ja puolet niin leveä". Joukkueeseen kuului 27 pelaajaa.


title: Jalkapallon historia

text: Nykyisin jalkapallona tunnetun pelin juuret ovat Englannissa, missä varhaismuotoisia otteluita pelattiin kylien ja kaupunkien välillä jo keskiajalla. Pelit olivat erittäin väkivaltaisia otteluita, joissa ei ollut sääntöjä. Peleihin osallistuivat kokonaiset kylät. Pelaamista pyrittiin hillitsemään: 1314 kuningas Edvard II yritti saada miehet kiinnostumaan enemmän jousella ampumisesta kuin pallon potkimisesta. 1618 Jaakko I kielsi tanssit, jousella ampumiset ja pelit pyhäpäivisin.


title: Jalkapallon historia

text: Nykyaikainen jalkapallo kehittyi Britanniassa 1800-luvulla. Teollistumisen ja kaupungistumisen myötä työväenluokan vapaa-ajan määrä väheni ja väkivaltaisena pidettyjä jalkapallopelejä oli monin paikoin kielletty. Jalkapalloa ruvettiin pelaamaan uudelleen talvilajina yksityiskouluissa kuten Winchesterissa, Charterhousessa ja Etonissa. Jokaisella koululla oli käytössä omat sääntönsä, joista osassa oli pallon kuljettaminen käsillä sallittua.


title: Jalkapallon historia

text:
Vuonna 1843 yritettiin ensi kertaa Cambridgen yliopistossa luoda yhteiset ja yleiset säännöt jalkapallolle. Cambridgen sääntöjä otettiin käyttöön monin paikoin ja uusia seuroja perustettiin. Vuonna 1863 Lontoon ja ympäröivän alueen seurat kokoontuivat vuoden aikana useaan otteeseen ja ensimmäiset pallon kuljettamisen käsillä kieltävät säännöt julkistettiin ja rugbyseurat jäivät Englannin jalkapalloliiton (FA) ulkopuolelle. Vuonna 1870 FA kielsi kaikenlaisen pallon käsittelyn käsin muilta pelaajilta kuin maalivahdilta.
Kansainvälinen säännöistä päättävä elin IFAB perustettiin kuitenkin vasta 1886. Ensimmäinen jalkapalloseura, Sheffield Club perustettiin lokakuussa 1857. Englannin jalkapalloliitto () perustettiin kahdeksan vuotta myöhemmin. 1871 Rugby ja jalkapallo (Etonissa pelattu muoto) lähtivät kehittymään omiin suuntiinsa, kun säännöistä ei päästy sopuun. 1869 jalkapalloon tuli sääntö, jonka mukaan palloon ei saa koskea käsin. Ensimmäinen kansainvälinen jalkapallo-ottelu pelattiin 1872 Englannin ja Skotlannin välillä. Ensimmäiset ottelut Britannian ulkopuolella FA:n säännöillä pelattiin Saksassa 1875. Ensimmäinen naisten ottelu pelattiin 23. maaliskuuta 1895 Lontoossa. Ensimmäinen pelaajakauppa oli kun skotlantilainen Willie Groves siirtyi West Bromwich Albionista Aston Villaan sadan punnan siirtosummalla.